text:
Vana Ni Ripfumelo U Endla Swiboho Hi Vutlhari!
‘Hambeta u kombela hi ripfumelo, u nga kanakani nikatsongo.’—YAK. 1:6.
TINSIMU: 81, 70
1. I yini lexi endleke leswaku Kayini a endla xiboho lexi nga riki xinene naswona ku ve ni vuyelo byihi?
KAYINI a fanele a endla xiboho xa nkoka. A ta swi kota ku lawula mianakanyo yakwe yo biha, leswi a swi ta endla leswaku a tsakeriwa hi Yehovha. Kumbe a a ta pfumelela mianakanyo yakwe leswaku yi n’wi kucetela ku endla swilo swo biha leswi a swi ta endla leswaku a nga tsakeriwi hi Xikwembu. Ha swi tiva leswaku xiboho lexi Kayini a xi tekeke a xi nga ri xinene. Kayini u endle xiboho xo dlaya Avele makwavo. Xiboho xakwe xi endle leswaku a lahlekeriwa hi vuxaka bya yena ni Muvumbi.—Gen. 4:3-16.
2. Ha yini swi ri swa nkoka ku endla swiboho hi vutlhari?
2 Na hina hi fanele hi endla swiboho. A hi swiboho hinkwaswo swi vulaka vutomi ni rifu. Hambiswiritano, swiboho swo tala leswi hi swi endlaka swi nga hi khumba hi ndlela yo karhi. Kutani, loko hi endla swiboho leswinene, hi ta va ni ku rhula hi tiphina hi vutomi naswona a hi nge vi ni swiphiqo swo tala.—Swiv. 14:8.
3. (a) Leswaku hi kota ku endla swiboho hi vutlhari, hi fanele hi va ni ripfumelo eka yini? (b) Hi swihi swivutiso leswi hi nga ta swi kambisisa?
3 I yini leswi nga ta hi pfuna ku endla swiboho hi vutlhari? Hi fanele hi va ni ripfumelo eka Xikwembu, hi nga kanakani leswaku xi tiyimisele ku hi pfuna leswaku hi endla swiboho hi vutlhari. Nakambe hi fanele hi va ni ripfumelo eka leswi Rito ra Xikwembu ri swi vulaka ni le ka ndlela leyi xi endlaka swilo ha yona, ni ku tshemba ndzayo ya xona leyi huhuteriweke. (Hlaya Yakobo 1:5-8.) Loko hi ya hi tshinela ekusuhi na xona ni ku ya hi rhandza Rito ra xona hi ta ya hi xi tshemba swinene. Kutani, hi ta rhanga hi kambisisa leswi Rito ra Xikwembu ri swi vulaka hi nga si endla swiboho. Kambe hi nga endla njhani leswaku hi antswisa ndlela leyi hi endlaka swiboho ha yona? Xana leswi hi tiyimiseleke ku endla swiboho swi vula leswaku a hi fanelanga hi cinca swiboho sweswo?
HI FANELE HI TIENDLELA SWIBOHO
4. Hi xihi xiboho lexi Adamu a a fanele a xi endla naswona ku ve ni vuyelo byihi?
4 Ku sukela eku sunguleni, vanhu a va fanele va endla swiboho swa nkoka. Adamu a a fanele a hlawula loyi a ta n’wi yingisa exikarhi ka Muvumbi wakwe na Evha nsati wakwe. A a tiyimisele ku endla xiboho kambe u anakanya yini hi xiboho lexi a xi endleke? Nsati wakwe la hambukeke u n’wi kucetele ku endla xiboho xa vuphukuphuku lexi endleke leswaku a lahlekeriwa hi vutomi byakwe ni ku hanya eParadeyisini. Naswona leswi a ko va masungulo ya ku xaniseka. Ninamuntlha ha ha xaniseka hikwalaho ka xiboho xo biha lexi Adamu a xi endleke.
5. Hi fanele hi va ni langutelo rihi hi ku endla swiboho?
5 Van’wana va nga anakanya leswaku vutomi a byi ta tsakisa loko a hi nga endli swiboho. Xana na wena u titwa hi ndlela yoleyo? Tsundzuka, Yehovha a nga hi endlanga hi fana na tirhoboto, leti nga kotiki ku anakanya ni ku endla swiboho. Bibele yi hi dyondzisa ndlela leyi hi nga swi endlaka ha yona swiboho swa vutlhari. Yehovha u lava leswaku hi endla swiboho leswi nga ta hi vuyerisa. Anakanya hi swikombiso leswi landzelaka.
6, 7. Vaisrayele a va fanele va endla xiboho xihi xa vutlhari naswona ha yini a swi tika ku xi endla? (Vona xifaniso lexi nga eku sunguleni ka xihloko lexi.)
6 Loko va ri eTikweni leri Tshembisiweke, Vaisrayele a va fanele va endla xiboho xa nkoka, ku nga ku Gandzela Yehovha kumbe swikwembu swin’wana. (Hlaya Yoxuwa 24:15.) Swi nga ha vonaka onge a swi olove ngopfu ku endla xiboho xexo. Kambe xiboho xa vona, a xi ta vula vutomi kumbe rifu. Hi ku phindhaphindha, Vaisrayele va endle swiboho swa vuphukuphuku hambiloko Yehovha a va vekele Vaavanyisi. Va tshike ku gandzela Yehovha kutani va gandzela swikwembu swa mavunwa. (Vaav. 2:3, 11-23) Nakambe, anakanya hi leswi Vaisrayele va swi endleke endzhakunyana loko va fanele va endla xiboho. Muprofeta Eliya u va byele leswi a va fanele va swi hlawula, ku nga ku Tirhela Yehovha kumbe Bali xikwembu xa mavunwa. (1 Tih. 18:21) Eliya u tshinye Vaisrayele hileswi a va kanakana. U nga ha anakanya leswaku a swi olova ku endla xiboho lexi hikuva minkarhi hinkwayo swa vuyerisa ku tirhela Yehovha. Kahlekahle a swi nga ta twala ku va munhu a lava ku tirhela Bali xikwembu lexi nga pfuniki nchumu. Nilokoswiritano, Vaisrayele volavo a va ri “ni mianakanyo yimbirhi.” Hi vutlhari Eliya u va khutaze ku hlawula vugandzeri bya ntiyiso ku nga ku gandzela Yehovha.
7 Ha yini swi nga ha va swi va tikerile swinene Vaisrayele ku endla xiboho xa vutlhari? A va nga ha ri na ripfumelo eka Yehovha naswona a va nga ha n’wi yingisi. A va tinyikanga nkarhi wo dyondza hi Yehovha kumbe hi vutlhari byakwe naswona a va nga n’wi tshembi. Loko a va n’wi tshemba, leswi va swi dyondzeke a swi ta va swi va pfunile ku endla swiboho swa vutlhari. (Ps. 25:12) Nakambe, va pfumelele van’wana leswaku va va kucetela ni ku va endlela swiboho. Vanhu va le tikweni leri a va tshama eka rona lava a va nga n’wi gandzeli Yehovha, va kucetele Vaisrayele va va hambukisa. A ku ri khale Yehovha a va lemukisile hi mhaka yoleyo.—Eks. 23:2.
XANA HI FANELE HI PFUMELELA VAN’WANA VA HI ENDLELA SWIBOHO?
8. Hi yihi dyondzo ya nkoka leyi hi yi dyondzaka eka Vaisrayele emhakeni yo endla swiboho?
8 Swikombiso leswi hi buleke ha swona swi hi dyondzisa dyondzo leyi nga erivaleni. I vutihlamuleri bya hina hinkwerhu ku endla swiboho naswona leswaku hi endla swiboho swa vutlhari swi titshege hi ku va hi tiva ntiyiso wa le Bibeleni. Vagalatiya 6:5 yi hi tsundzuxa leswi: “Un’wana ni un’wana u ta rhwala ndzhwalo wakwe.” A hi fanelanga hi pfumelela van’wana va hi endlela swiboho. Ku ri na sweswo, hi fanele hi dyondza leswi nga swinene emahlweni ka Xikwembu kutani hi hlawula ku endla swona.
9. Ha yini swi ri ni khombo ku pfumelela van’wana va hi endlela swiboho?
9 Hi nga va pfumelela njhani van’wana leswaku va hi endlela swiboho? Ntshikilelo wa tintangha wu nga endla leswaku hi endla swiboho swo biha. (Swiv. 1:10, 15) Hambiswiritano, ku nga khathariseki ndlela leyi van’wana va ringetaka ku hi tshikilela ha yona, hi fanele hi yingisa leswi ripfalo ra hina leri leteriweke hi Bibele ri hi byelaka swona. Hakanyingi, loko hi pfumelela van’wana va hi endlela swiboho, hi va hi hlawula ku va ‘landzela.’ Loko hi ri karhi hi endla sweswo, hi va hi ri eku endleni ka xiboho, kambe sweswo swi ni khombo.
10. Pawulo u lemukise Vagalatiya hi yini?
10 Muapostola Pawulo u lemukise Vagalatiya hi khombo ro pfumelela van’wana va va endlela swiboho. (Hlaya Vagalatiya 4:17.) Van’wana evandlheni a va lava ku endlela van’wana swiboho leswaku va va hambanisa ni vaapostola. Ha yini? Vanhu volavo lava nga ni vutianakanyi a va tilavela xikhundlha. A va nga titsongahati naswona a va nga byi xiximi vutihlamuleri bya Vakrestekulobye bya ku tiendlela swiboho.
11. Hi nga va pfuna njhani van’wana leswaku va tiendlela swiboho?
11 Pawulo u hi vekele xikombiso lexinene hi ku xixima ntshunxeko wa vamakwavo vakwe wo tiendlela swiboho. (Hlaya 2 Vakorinto 1:24.) Namuntlha, vakulu va fanele va tekelela Pawulo loko va nyikela ndzayo etimhakeni leti khumbaka xiboho xa munhu hi yexe. Swa va tsakisa loko va bula ni ntlhambi hi rungula leri sekeriweke eBibeleni. Hambiswiritano, vakulu va tshika vamakwerhu va tiendlela swiboho. Leswi swa twala tanihi leswi hinkwerhu hi nga ta rhwala ndzhwalo wa hina. Hi leyi dyondzo ya nkoka: Hi nga pfuna van’wana ku twisisa ndzayo ya le Bibeleni leyi nga va pfunaka exiyin’weni xa vona. Hambiswiritano, hi fanele hi tsundzuka leswaku van’wana va ni vutihlamuleri byo tiendlela swiboho. Loko va endla swiboho hi vutlhari va ta vuyeriwa. Swi le rivaleni leswaku hi fanele hi papalata ku anakanya leswaku hi ni vutihlamuleri byo endlela vamakwerhu swiboho.
U NGA ENDLI SWIBOHO U HLUNDZUKILE
12, 13. Ha yini swi ri ni khombo ku endla swiboho loko u hlundzukile kumbe u tshikilelekile?
12 Vanhu vo tala va tala ku vula va ku: Endla leswi mbilu ya wena yi ku byelaka swona. Kambe ku endla tano swi nga ha va ni khombo naswona swi lwisana ni Matsalwa. Bibele yi hi tsundzuxa leswaku a hi fanelanga hi pfumelela timbilu ta hina leti nga hetisekangiki ti hi lawula loko hi endla swiboho. (Swiv. 28:26) Rungula ra le Bibeleni ri kombisa vuyelo byo biha lebyi vaka kona loko hi yingisa timbilu ta hina. Xiphiqo lexikulu hi leswaku “mbilu yi kanganyisa ngopfu ku tlula hinkwaswo naswona yi ni khombo.” (Yer. 3:17; 13:10; 17:9; 1 Tih. 11:9) Kutani ku nga endleka yini eka hina loko hi yingisa timbilu ta hina?
13 Mbilu ya Mukreste i ya nkoka swinene, hi yona mhaka hi lerisiweke ku rhandza Yehovha hi timbilu ta hina hinkwato ni ku rhandza vaakelani va hina ku kota loko hi tirhandza. (Mat. 22:37-39) Matsalwa lawa hi buleke ha wona eka ndzimana leyi hundzeke ma kombisa khombo ro pfumelela ndlela leyi hi titwaka ha yona yi lawula mianakanyo ni swiendlo swa hina. Hi xikombiso, ku nga endleka yini loko hi endla swiboho hi hlundzukile? Nhlamulo ya xivutiso xexo yi le rivaleni loko hi tshame hi swi endla enkarhini lowu hundzeke. (Swiv. 14:17; 29:22) Nakambe xana munhu loyi a tshikilelekeke a nga swi kota ku endla swiboho leswinene? (Tinhl. 32:6-12; Swiv. 24:10) Tsundzuka leswaku Rito ra Xikwembu ri kombisa vutlhari bya ku va “hlonga ra nawu wa Xikwembu.” (Rhom. 7:25) Swi le rivaleni, leswaku ndlela leyi hi titwaka ha yona yi nga hi hambukisa loko hi yi pfumelela leswaku yi hi lawula loko hi endla swiboho swa nkoka.
HI RINI LAHA HI FANELEKE HI CINCA SWIBOHO LESWI HI SWI ENDLEKE?
14. Hi swi tiva njhani leswaku minkarhi yin’wana swi fanerile ku cinca swiboho leswi hi swi endleke?
14 Hi fanele hi endla swiboho swa vutlhari. Hambiswiritano, sweswo a swi vuli swona leswaku hi fanele hi ala ku cinca swiboho leswi hi swi endleke. Minkarhi yin’wana hi va hi endla kahle loko hi tlhela hi kambisisa swiboho swa hina kutani hi swi cinca loko swi fanerile. Xiya xikombiso xa Yehovha loko a tirhisana ni Vaninivha enkarhini wa Yonasi. “Xikwembu xa ntiyiso xi vona mintirho ya vona, leswaku va tlherile endleleni ya vona yo biha; kutani Xikwembu xa ntiyiso xi tisola hikwalaho ka khombo leri xi vuleke leswaku xi ta va tisela rona; hikwalaho a xi ri tisanga.” (Yon. 3:10) Endzhaku ka loko Vaninivha va hundzukile, Yehovha u cince xiboho xakwe. Hi ku endla tano, a kombisa leswaku wa anakanyela, wa titsongahata naswona u ni tintswalo. Nakambe ku hambana ni vanhu, Xikwembu a xi endli swiboho xi nga anakanyanga hambiloko xi hlundzukile.
15. I yini leswi nga endlaka leswaku hi cinca swiboho swa hina?
15 Ku ni swilo leswi nga endlaka leswaku hi tlhela hi kambisisa swiboho swa hina. Ku nga ha va ku cinca ka swiyimo. Minkarhi yin’wana Yehovha u cince xiboho lexi a xi endleke loko swiyimo swi cinca. (1 Tih. 21:20, 21, 27-29; 2 Tih. 20:1-5) Nakambe hi nga kuma rungula lerintshwa leri nga hi nyikaka xivangelo lexi twalaka xo cinca xiboho xa hina. Hosi Davhida a a nyikiwe rungula leri hoxeke mayelana na Mefiboxete ntukulu wa Sawulo. Loko Davhida a kume rungula leri nga rona, u cince xiboho xakwe. (2 Sam. 16:3, 4; 19:24-29) Na hina minkarhi yin’wana swi nga ha lava leswaku hi endla tano.
16. (a) I yini leswi nga hi pfunaka ku endla swiboho swa vutlhari? (b) Ha yini hi fanele hi kambisisa swiboho leswi hi swi endleke enkarhini lowu hundzeke naswona hi nga swi kambisisa njhani?
16 Rito ra Xikwembu ri hi tsundzuxa leswaku hi nga vi ni magugu loko hi fanele hi endla swiboho swa nkoka. (Swiv. 21:5) Loko hi tinyika nkarhi wo kumisisa vuxokoxoko hinkwabyo emhakeni yoleyo, hi ta endla xiboho lexinene. (1 Tes. 5:21) Nhloko ya ndyangu yi fanele yi sungula yi endla ndzavisiso eMatsalweni ni le ka minkandziyiso ya hina naswona yi fanele yi kambisisa tindlela tin’wana ni ku twa mavonelo ya swirho swa ndyangu wa yona loko yi nga si endla xiboho. Tsundzuka leswaku Xikwembu xi byele Abrahama leswaku a yingisa leswi nsati wakwe a swi vulaka. (Gen. 21:9-12) Vakulu na vona va fanele va endla ndzavisiso. Loko va anakanyela va tlhela va titsongahata, a va nge anakanyi leswaku vamakwerhu a va nge he va xiximi loko va kuma rungula lerintshwa leri lavaka leswaku va cinca swiboho leswi se va swi endleke. Loko swi fanerile va fanele va tiyimisela ku cinca ndlela leyi va anakanyaka ni ku endla swiboho ha yona naswona hinkwerhu hi fanele hi tekelela xikombiso xa vona. Leswi swi nga endla leswaku vandlha ri va ni ku rhula ri tlhela ri hleleka.—Mint. 6:1-4.
ENDLA HILAHA U BOHEKE HAKONA
17. I yini lexi nga hi pfunaka leswaku hi endla swiboho leswinene?
17 Swiboho swin’wana i swa nkoka ku tlula swin’wana. Swiboho swa nkoka swi lava leswaku hi rhanga hi anakanyisisa kahle ni ku khongela ha swona naswona sweswo swi nga ha teka nkarhi wo leha. Vamakwerhu van’wana va fanele va endla xiboho xo nghenela vukati ni ku hlawula munghana wa vukati. Xiboho xin’wana xa nkoka swinene i xa ku nghenela ntirho wa nkarhi hinkwawo lowu tisaka mikateko yo tala. Eka swiyimo swo tano, i swa nkoka ku va hi tshemba leswaku Yehovha u ta hi pfuna leswaku hi kota ku endla swiboho swa vutlhari. (Swiv. 1:5) Kutani, i swa nkoka ku teka Bibele tanihi xihlovo xa xitsundzuxo ni ku lava nkongomiso wa Yehovha hi xikhongelo. Nakambe tsundzuka leswaku Yehovha u ta hi nyika timfanelo leti hi ti lavaka leswaku hi kota ku endla swiboho leswi fambisanaka ni ku rhandza kakwe. Loko u fanele u endla xiboho xa nkoka, tivutise leswi: ‘Xana xiboho lexi xi kombisa leswaku ndzi n’wi rhandza swinene Yehovha? Xana xi ta endla leswaku ndzi tsaka ni ku endla leswaku ndyangu wa mina wu va ni ku rhula?’ Xana xi ta kombisa leswaku ndzi lehisa mbilu ni musa?’
18. Ha yini Yehovha a lava leswaku hi tiendlela swiboho?
18 Yehovha a nga hi sindzisi leswaku hi n’wi rhandza ni ku n’wi gandzela. Xexo i xiboho xa hina. Leswi a hi nyikeke ntshunxeko wo tihlawulela u xixima vutihlamuleri ni mfanelo ya hina yo ‘tihlawulela’ loko hi lava ku n’wi tirhela. (Yox. 24:15; Ekl. 5:4) Kambe u lava leswaku hi endla hilaha hi boheke hakona loko hi endla swiboho leswi fambisanaka ni ku rhandza kakwe. Loko hi tshemba ndlela leyi Yehovha a endlaka swilo ha yona swin’we ni misinya ya milawu yakwe, hi ta endla swiboho leswinene naswona hi ta endla hilaha hi boheke hakona.—Yak. 1:5-8; 4:8.


c: text/html

text:
NDZIMA 3
Yehovha A Paluxa Xikongomelo Xakwe
1, 2. Xana Yehovha u xi paluxe njhani xikongomelo xakwe hi vanhu?
VATSWARI lava khathalaka va katsa vana va vona loko va bula hi timhaka ta ndyangu. Hambiswiritano, va ni vuxiyaxiya malunghana nileswaku hi tihi timhaka leti va va byelaka tona. Va va byela ntsena leti va vonaka leswaku va kule ku ringana lerova va nga ti twisisa.
2 Hilaha ku fanaka, hakatsongo-tsongo Yehovha u paluxe xikongomelo xakwe hi vanhu. Kambe u endle tano ntsena loko a tiva leswaku se a ku ri nkarhi lowu faneleke wa leswaku a xi paluxa. Xiya nkatsakanyo wa ndlela leyi Yehovha a wu paluxeke ha yona ntiyiso malunghana ni Mfumo ematin’wini hinkwawo ya vanhu.
Ha Yini Ku Ri Ni Xilaveko Xa Leswaku Mfumo Wu Ta?
3, 4. Xana Yehovha u kunguhatele vanhu vutomi bya vona? Hlamusela.
3 Mfumo wa Mesiya a wu nga ri xiphemu xa xikongomelo xo sungula xa Yehovha. Ha yini? Hikuva Yehovha a nga kunguhatelangi vanhu vutomi bya vona; kambe u vumbe vanhu va ri ni ntshunxeko wa ku tihlawulela. Kutani u byele Adamu na Evha malunghana ni xikongomelo xakwe hi vanhu loko a ku: “Tswalanani mi andza, mi tata misava, mi yi fuma.” (Gen. 1:
4 Ku xandzuka ka Sathana, Adamu na Evha, a ku endlanga leswaku Yehovha a tshika xikongomelo xakwe xo tata misava hi vanhu lava hetisekeke. Ematshan’weni ya sweswo, Yehovha u cince ndlela yakwe yo xi hetisisa. Xikongomelo xakwe a xi fani ni xitimela lexi faneleke xi famba endleleni yo karhi leswaku xi kota ku fika laha xi yaka kona naswona xi nga ha kavanyetiwaka hi swiendlo swa van’wana. Loko Yehovha a vula xikongomelo xakwe, ku hava xivumbiwa xa matimba evuakweni hinkwabyo lexi nga sivelaka leswaku xi hetiseka. (Hlaya Esaya 55:
5. Xana Yehovha u endle yini hi ku xandzuka loku veke kona aEdeni?
5 Hikwalaho ka ku xandzuka loku veke kona aEdeni, Yehovha u katse ni ku simekiwa ka Mfumo eka xikongomelo xakwe. (Mat. 25:
Yehovha A Sungula Ku Paluxa Ntiyiso Malunghana Ni Mfumo
6. Xana Yehovha u tshembise yini naswona i yini leswi a nga swi paluxangiki?
6 Eka vuprofeta byo sungula, Yehovha u tshembise leswaku “n’wana” wo karhi a ta pfotlosa nyoka. (Hlaya Genesa 3:
7. Ha yini ku hlawuriwe Abrahama naswona hi yihi dyondzo ya nkoka leyi hi yi dyondzaka emhakeni leyi?
7 Eku heteleleni, Yehovha u hlawule Abrahama tanihi loyi n’wana loyi a tshembisiweke a a ta huma eka yena. Abrahama u hlawuriwe hikwalaho ka leswi a ‘yingiseke rito ra Yehovha.’ (Gen. 22:
8, 9. I ntiyiso wihi malunghana ni n’wana loyi a tshembisiweke lowu Yehovha a wu paluxeke eka Abrahama na Yakobe?
8 Loko a vulavula ni munghana wakwe Abrahama hi ku tirhisa ntsumi, Yehovha u wu paluxe ro sungula ntiyiso lowu wa nkoka malunghana ni n’wana loyi a tshembisiweke: A a ta va munhu wa nyama. (Gen. 22:
9 Yehovha u hlele leswaku n’wana loyi a tshembisiweke a a ta huma eka Yakobe ntukulu wa Abrahama loyi a kombiseke ripfumelo leri tiyeke eka Xikwembu. (Gen. 28:
10, 11. Ha yini Yehovha a paluxe xikongomelo xakwe eka Davhida na Daniyele?
10 Eka malembe ya kwalomu ka 650 endzhaku ka loko Yuda a file, Yehovha u paluxe leswi engetelekeke malunghana ni xikongomelo xakwe eka Hosi Davhida, ku nga ntukulu wa Yuda. Yehovha u hlamusele Davhida tanihi ‘wanuna la amukelekaka embilwini yakwe.’ (1 Sam. 13:
11 Endzhaku ka malembe ya kwalomu ka 500, Yehovha u tirhise muprofeta Daniyele leswaku a paluxa lembe leri kongomeke leri Loyi a Totiweke kumbe Mesiya a ta ta ha rona emisaveni. (Dan. 9:
12. Xana Daniyele a byeriwe ku endla yini naswona ha yini?
12 Hambileswi Yehovha a tirhiseke malandza yo tano yo tshembeka yo tanihi Daniyele leswaku ma tsala vuxokoxoko byo tala malunghana ni n’wana loyi a tshembisiweke, ku nga Mesiya, a wu nga si fika nkarhi wa Yehovha wa leswaku malandza yakwe ma twisisa nkoka wa swilo hinkwaswo leswi a ma huhuteleke leswaku ma swi tsala. Hi xikombiso, endzhaku ko kombiwa xivono lexi katsaka ku simekiwa ka Mfumo wa Xikwembu, Daniyele u byeriwe ku lema vuprofeta kukondza ku fika nkarhi lowu vekiweke hi Yehovha. Loko nkarhi wolowo wu fika, vutivi bya ntiyiso a “byi ta andza.”
Yesu A Paluxa Xikongomelo Xa Xikwembu
13. (a) A ku ri mani n’wana loyi a tshembisiweke? (b) Xana Yesu u byi paluxe njhani vuprofeta lebyi nga eka Genesa 3:15?
13 Yehovha u swi veke erivaleni leswaku Yesu hi yena n’wana loyi a tshembisiweke, ntukulu wa Davhida loyi a ta fuma tanihi Hosi. (Luka 1:
14-16. Xana minkarhi hinkwayo vadyondzisiwa va lembe-xidzana ro sungula a va wu twisisa hi ku helela ntiyiso lowu Yesu a wu paluxeke? Hlamusela.
14 Hilaha hi swi voneke hakona eka Ndzima 1 ya buku leyi, Yesu u vulavule ngopfu hi Mfumo. Hambiswiritano, a hi minkarhi hinkwayo a paluxela vadyondzisiwa vakwe vuxokoxoko hinkwabyo lebyi a va lava ku byi tiva. Hambileswi a nyikeleke vuxokoxoko byo karhi, lebyi a byi hetiseka endzhaku ka nkarhi
15 Hi 33 C.E., Yesu u swi veke erivaleni leswaku lava a nga ta fuma na vona loko se a fuma tanihi Hosi eMfun’weni wa Xikwembu a va ta tekiwa emisaveni hi ku va va pfuxeriwa etilweni tanihi swivumbiwa swa moya. Hambiswiritano, vadyondzisiwa vakwe a va hatlanga va ku twisisa ku hlavuteriwa loku. (Dan. 7:
16 Yesu a ta va a byele vadyondzisiwa vakwe swilo swo tala loko a ha ri na vona laha misaveni, kambe a swi tiva leswaku a va nga ta swi kota ku swi byarha. (Yoh. 16:
Vutivi Bya Ntiyiso Bya Andza “eNkarhini Wa Makumu”
17. Hi fanele hi endla yini leswaku hi twisisa ntiyiso malunghana ni Mfumo naswona i yini lexi lavekaka?
17 Yehovha u tshembise Daniyele leswaku “enkarhini wa makumu,” vo tala a va ta “famba-famba, kutani vutivi” bya Xikwembu malunghana ni xikongomelo xa xona a byi ta andza. (Dan. 12:4) Lava va lavaka vutivi byolebyo va fanele va tirha hi matimba leswaku va byi kuma. Buku yin’wana ya tinhlamuselo ta Bibele yi vula leswaku riendli ra Xiheveru leri nge “famba-famba” ri vula munhu loyi a kambisisaka buku hi vukheta. Ku nga khathariseki ndlela leyi hi kambisisaka Bibele ha yona hi ku helela, a hi nge swi koti ku twisisa ntiyiso malunghana ni Mfumo handle ka loko Yehovha a hi pfuna leswaku hi wu twisisa.
18. Xana lava va chavaka Yehovha va ri kombise njhani ripfumelo ni ku titsongahata?
18 Tanihi leswi hakatsongo-tsongo Yehovha a paluxeke ntiyiso malunghana ni Mfumo hi nkarhi wa le mahlweni ka 1914, u hambeta a endla tano ni le nkarhini wa makumu. Hilaha Ndzima 4 na 5 ta buku leyi ti nga ta swi kombisa hakona, emalembeni ya kwalomu ka 100 lama hundzeke, vanhu va Xikwembu a va fanele va antswisa ndlela leyi a va ti twisisa ha yona timhaka to hlayanyana. Xana sweswo swi vula leswaku Yehovha a nga va seketeli? Doo! A a va seketela. Ha yini? Hikuva lava chavaka Yehovha va kombise timfanelo timbirhi leti a ti rhandzaka, ku nga ripfumelo ni ku titsongahata. (Hev. 11:6; Yak. 4:6) Malandza ya Yehovha ma ni ripfumelo ra leswaku switshembiso hinkwaswo leswi nga eRitweni ra Xikwembu swi ta hetiseka. Ma kombisa ku titsongahata loko ma pfumela leswaku a ma nga yi twisisanga kahle ndlela leyi switshembiso sweswo a swi ta hetiseka ha yona. Ku titsongahata koloko ku kombisiwe eka nkandziyiso wa Xihondzo xo Rindza xa March 1, 1925, lowu eka wona ma vuleke leswi: “Ha swi tiva leswaku Hosi yi ni muvulavuleri wa yona, leswi vulaka leswaku yi ta hundzisela Rito ra yona eka vanhu va yona hi ndlela ya yona leyinene ni hi nkarhi wa yona lowu faneleke.”
“Hosi . . . yi ta hundzisela Rito ra yona eka vanhu va yona hi ndlela ya yona leyinene ni hi nkarhi wa yona lowu faneleke”
19. Hi swihi swilo leswi sweswi Yehovha a hi pfumeleleke leswaku hi swi twisisa naswona ha yini?
19 Loko Mfumo wu simekiwa hi 1914, vanhu va Xikwembu a va nga tivi swo tala malunghana ni ndlela leyi vuprofeta lebyi vulavulaka hi Mfumo a byi ta hetiseka ha yona. (1 Kor. 13:
Mindzulamiso Leyi Vaka Kona Yi Ringa Vanhu Va Xikwembu
20, 21. Xana mindzulamiso leyi veke kona eka ndlela leyi a va twisisa swilo ha yona yi va khumbe njhani Vakreste va lembe-xidzana ro sungula?
20 Loko Yehovha a lulamisa ndlela leyi hi wu twisisaka ha yona ntiyiso, ku va ndzingo eka hina. Xana ripfumelo ni ku titsongahata swi ta hi susumetela leswaku hi amukela mindzulamiso? Vakreste lava hanyeke exikarhi ka lembe-xidzana ro sungula va langutane ni ndzingo wo tano. Hi xikombiso, a hi nge a wu ri Mukreste wa Muyuda loyi a hanyeke hi nkarhi wolowo. U wu xixima swinene Nawu wa Muxe naswona wa tinyungubyisa hi ndhavuko wa wena. Kutani sweswi u kuma mapapila lama huhuteriweke yo huma eka muapostola Pawulo lama vulaka leswaku Nawu a wa ha bohi naswona Yehovha u fularhele Vaisrayele va nyama kutani a sungula ku hlengeleta Vaisrayele va moya lava vumbiwaka hi Vayuda ni Vamatiko. (Rhom. 10:
21 Vakreste lava titsongahataka va amukele nhlamuselo ya Pawulo leyi huhuteriweke naswona Yehovha u va katekisile. (Mint. 13:
22. Xana u titwa njhani hi mindzulamiso leyi endliwaka ya xikongomelo xa Xikwembu?
22 Emalembeni ya sweswinyana, Yehovha u lulamise ndlela leyi hi wu twisisaka ha yona Mfumo. Hi xikombiso, u hi pfune leswaku hi swi twisisa kahle leswaku lava nga ta fumiwa hi Mfumo va ta hambanisiwa rini ni vanhu lava nga yingisiki hilaha tinyimpfu ti hambanisiwaka hakona eka timbuti. U tlhele a hi byela nkarhi lowu nhlayo ya lava va 144 000 yi nga ta va yi helerile ha wona, leswi swifaniso leswi vulavulaka hi Mfumo leswi vuriweke hi Yesu swi vulaka swona ni nkarhi lowu ha wona mutotiwa wo hetelela a nga ta pfuxeriwa etilweni. * Xana u angula njhani eka mindzulamiso yoleyo? Xana yi ku tiyisa ripfumelo? Xana u yi teka tanihi vumbhoni bya leswaku Yehovha u ya emahlweni a dyondzisa vanhu vakwe lava titsongahataka? Rungula leri landzelaka leri nga ebukwini leyi ri ta ku pfuna u kholwa leswaku Yehovha u le ku paluxeni ka xikongomelo xakwe hakatsongo-tsongo eka lava va n’wi chavaka.
^ ndzim. 4 Vito ra Xikwembu ri huma eka riendli ra Xiheveru leri vulaka leswaku “ndzi ta tikombisa.” Vito ra Yehovha ri vula leswaku i Muhetisisi wa switshembiso swakwe. Vona bokisi leri nge “Nhlamuselo Ya Vito Ra Xikwembu,” eka tluka 43.
^ ndzim. 6 Hambileswi nkarhi lowu hi hanyaka eka wona namuntlha wu nga ha vonakaka wu lehile, hi fanele hi tsundzuka leswaku khale vanhu a va hanya nkarhi wo leha; ku ve ni switukulwana swa mune ntsena leswi hanyeke hi nkarhi wun’we ku sukela eka Adamu ku ya eka Abrahama. Adamu u hanye hi nkarhi wun’we na Lameke, tata wa Nowa. Lameke u hanye hi nkarhi wun’we na Xeme, n’wana wa Nowa. Xeme u hanye hi nkarhi wun’we na Abrahama.—Gen. 5:5, 31; 9:29; 11:10, 11; 25:7.
^ ndzim. 13 Rito leri nge “Sathana,” loko ri kombetela eka munhu, ri humelela minkarhi ya kwalomu ka 18 eka Matsalwa ya Xiheveru. Hambiswiritano, rito leri nge “Sathana” ri humelela minkarhi yo tlula 30 eka Matsalwa ya Vukreste ya Xigriki. Swi fanerile leswi Matsalwa ya Xiheveru ma nga dzikangiki eka Sathana kambe ma dzikeke eka Mesiya. Loko Mesiya a fika, u paluxe Sathana hilaha ku heleleke, ku nga ntiyiso lowu tsariweke eka Matsalwa ya Vukreste ya Xigriki.
^ ndzim. 22 Leswaku u kuma yin’wana ya mindzulamiso leyi endliweke vona minkandziyiso leyi landzelaka ya Xihondzo xo Rindza: October 15, 1995, matluka 23-284; January 15, 2008, matluka 20-244; July 15, 2008, matluka 17-214; July 15, 2013, matluka 9-14.
DYONDZA SWO TALA
Mi Va Ni Ripfumelo Leri Tiyeke Eka Mfumo Wa Xikwembu
Yehovha u tirhise mintwanano ya tsevu leyi tlhandlamanaka leswaku a tiyisekisa leswaku Mfumo wakwe wu ta hetisisa xikongomelo xakwe. Mintwanano leyi yi hi pfuna njhani leswaku hi tiyisa ripfumelo ra hina?

robotstxt: allowed

filter: keep


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Marka 1:1-45
1 Ku sungula ka mahungu lamanene malunghana na Yesu Kreste:2 Hilaha swi tsariweke hakona hi Esaya lowa muprofeta: “(Waswivo! Ndzi rhuma murhumiwa wa mina emahlweni ka wena, la nga ta ku lunghiselela ndlela;)+3 yingisani, un’wana wa huwelela emananga, ‘Lunghiselelani ndlela ya Yehovha, endlani magondzo yakwe ma lulama,’”+4 Yohane lowo khuvula u humelele emananga, a chumayela nkhuvulo wu ri lowu fanekiselaka ku hundzuka ka ku rivaleriwa ka swidyoho.+5 Hikwalaho tiko hinkwaro ra Yudiya ni vaaki hinkwavo va Yerusalema va hume va ya eka yena, naswona u va khuvule eNambyeni wa Yordani, va vula swidyoho swa vona erivaleni.+6 Yohane a a ambala voya bya kamela, a tikhama hi vamba ra dzovo emasengeni,+ naswona a a dya tinjiya+ ni vulombe bya nhova.+7 A a chumayela, a ku: “Endzhaku ka mina ku ta la ndzi tlulaka hi matimba; a ndzi faneleki ku korhama ndzi ntshunxa tingoti ta maphaxani yakwe.+8 Mina ndzi mi khuvula hi mati, kambe yena u ta mi khuvula hi moya lowo kwetsima.”+9 Siku rin’wana Yesu a ta a huma eNazareta wa Galeliya kutani a khuvuriwa eYordani hi Yohane.+10 Hi ku hatlisa loko a huma ematini u vone matilo ma avana, kutani moya wu xikela ehenhla ka yena ku fana ni tuva;+11 rito ri huma ematilweni: “U N’wana wa mina, la rhandzekaka; ndzi ku amukerile.”+12 Xikan’we-kan’we moya wu n’wi susumetela ku ya emananga.+13 Hiloko a tshama emananga masiku ya 40,+ a ringiwa hi Sathana,+ naswona a a tshama ni swivandzana, kambe tintsumi a ti n’wi tirhela.+14 Endzhaku ka loko Yohane a khomiwile, Yesu a ya eGaleliya,+ a chumayela mahungu lamanene ya Xikwembu+15 a ku: “Nkarhi lowu vekiweke wu hetisekile,+ naswona mfumo wa Xikwembu wu tshinele. Hundzukani,+ mi va ni ripfumelo eka mahungu lamanene.”16 Loko a ha famba etlhelo ka lwandle ra Galeliya, a vona Simoni+ na Andriya makwavo wa Simoni va hoxa tinkoka ta vona elwandle, hikuva a va ri vaphasi va ti-nhlampfi.+17 Kutani Yesu a ku eka vona: “Ndzi landzeleni, ndzi ta mi endla vaphasi va vanhu.”+18 Xikan’we-kan’we va tshika tinkoka ta vona va n’wi landzela.+19 Loko a ya emahlweninyana, a vona Yakobo n’wana wa Zebediya na Yohane makwavo, entiyisweni, a va ri ebyatsweni bya vona va ri karhi va lunghisa tinkoka ta vona;+20 xikan’we-kan’we a va vitana. Hiloko va siya tata wa vona Zebediya ebyatsweni a ri ni vanhu lava thoriweke, vona va famba va n’wi landzela.21 Kutani va khoma ndlela ya vona va ya eKapernawume.+Kuteloko ku va savata a nghena esinagogeni, a sungula ku dyondzisa.22 Kutani va hlamarisiwa hi ndlela yakwe yo dyondzisa,+ hikuva kwalaho a a va dyondzisa kukota munhu la nga ni vulawuri, ku nga ri kukota vatsari.+23 Nakambe, hi nkarhi wolowo a ku ri ni munhu loyi a a ri ni moya lowu nga basangiki esinagogeni ya vona, a huwelela,+24 a ku: “Xana hi ni mhaka yihi na wena, wena Yesu, Munazareta?+ Xana u tele ku ta hi lovisa? Ndzi swi tiva+ kahle leswaku u mani, u Mukwetsimi+ wa Xikwembu.”+25 Kambe Yesu a wu tshinya, a ku: “Miyela, huma eka yena!”+26 Kutani moya lowu nga basangiki, loko wu n’wi rhurhumelisile naswona wu huwelele hi rito leri tlakukeke, wu huma eka yena.+27 Hiloko vanhu hinkwavo va hlamala lerova va sungula ku kanerisana hi xivona, va ku: “I yini leswi? I dyondzo leyintshwa! Hi matimba u lerisa hambi ku ri mimoya leyi nga basangiki, naswona ya n’wi yingisa.”+28 Xisweswo ndhuma ya yena yi hangalaka hi ku hatlisa ematlhelweni hinkwawo etikweni hinkwaro ra Galeliya.+29 Hi ku hatlisa va huma esinagogeni va ya ekaya ra Simoni+ na Andriya va ri na Yakobo na Yohane.30 Kasi mana+ wa nsati wa Simoni a a etlele ehansi a karhatiwa hi ku hisa ka miri,+ xikan’we-kan’we va n’wi byela ha yena.31 Kutani a ya eka yena a n’wi pfuxa a n’wi khoma hi voko; ku hisa ka miri ku n’wi sukela,+ hiloko wansati loyi a sungula ku va tirhela.+32 Nimadyambu, endzhaku ka ku pela ka dyambu, vanhu va sungula ku n’wi tisela hinkwavo lava vabyaka+ ni lava va nga ni madimona;+33 naswona muti hinkwawo a wu hlengeletane enyangweni.34 Kutani a hanyisa vo tala lava a va khomiwe hi mavabyi yo hambana-hambana,+ naswona a hlongola madimona yo tala, kambe a a nga ma pfumeleli madimona leswaku ma vulavula, hikuva a ma n’wi tiva leswaku i Kreste.+35 Kutani nimixo swinene, loko ka ha ri ni munyama, a pfuka a humela ehandle, a suka a ya enhoveni,+ kutani a sungula ku khongela+ a ri kwale.36 Hambiswiritano, Simoni ni lava a va ri na yena va famba va n’wi lava37 ivi va n’wi kuma, kutani va ku eka yena: “Hinkwavo va lava wena.”38 Kambe a ku eka vona: “A hi yeni kun’wanyana, emadorobeni ya muti lowu nga ekusuhinyana, leswaku ndzi ta chumayela+ na kona, hikuva ndzi hume hi xikongomelo xexo.”+39 Hiloko a famba, a ya chumayela emasinagogeni ya vona etikweni hinkwaro ra Galeliya naswona a hlongola madimona.+40 Kwalaho ni wa nhlokonho a ta eka yena, a n’wi kombela a nkhinsame hi matsolo, a ku eka yena: “Loko u swi lava, u nga ndzi basisa.”+41 Hikwalaho ka sweswo a n’wi twela vusiwana,+ kutani a tshambuluta voko rakwe a n’wi khumba, a ku eka yena: “Ndza swi lava. Basisiwa.”+42 Hi ku hatlisa nhlokonho yi nyamalala eka yena, ivi a basa.+43 Ku tlula kwalaho, a n’wi lerisa hi matimba kutani a n’wi tlherisa xikan’we-kan’we,44 a ku eka yena: “Tiyiseka leswaku a ku na munhu loyi u n’wi byelaka xanchumu, kambe famba u ya tikombisa eka muprista+ kutani u nyikela swa ku basisiwa ka wena leswi Muxe a swi leriseke,+ leswaku byi va vumbhoni eka vona.”+45 Kambe loko a fambile, munhu loyi a sungula ku swi huwelela ngopfu ni ku hangalasa mhaka leyi hinkwako-nkwako, lerova Yesu a a nga ha swi koti ku nghena emutini vanhu va n’wi langutile, kambe a a tshama enhoveni. Kambe a va hamba va ta eka yena va huma ematlhelweni hinkwawo.+


text:
Vantshwa Va Vutisa
Xana Ndzi Nga Ri Hlamusela Njhani Langutelo Ra Bibele Hi Vusodoma?
Vahlaleri va hlamarile kutani va sungula ku nyanyuka swinene enkhubyeni wo nyika vatlangi masagwadi loko vatlangi vambirhi va xisati va xewetana hi ku ntswontswana nkarhi wo leha! Mhaka leyi a yi va nyanyula ngopfu vasodoma. Vanhu van’wana a va vula leswaku leswi va swi endla hi xikongomelo xo tilavela vaseketeri. Ku nga khathariseki xikongomelo xa vona, leswi va swi endleke a swi ta kombisiwa eka TV hi ku phindha-phindha, naswona vanhu va timiliyoni a va ta kota ku swi vona eka Internet hikuva a swi ta vekiwa kona ku ringana nkarhinyana.
HILAHA swi kombisiweke hakona laha henhla, swilo leswi vanhu lava dumeke va swi endlaka swi rhandziwa ngopfu loko swi hlamuseriwa eka swihaxa-mahungu ku tlula loko vona vini va vula erivaleni leswaku i vasodoma, kumbe va ni rimbewu-mbirhi. Vanhu van’wana va va bumabumela vanhu volavo hikwalaho ka xivindzi lexi va nga na xona; kasi van’wana va va sola. Exikarhi ka mintlawa leyimbirhi, van’wana va languta vusodoma tanihi mhaka leyi tolovelekeke. Daniel la nga ni malembe ya 21 u ri: “Loko ndza ha nghena xikolo, vana van’wana a va vula leswaku loko u ri ni xiphiqo malunghana ni vusodoma, u ni xihlawuhlawu naswona wa avanyisa.” *
Vanhu va ni mavonelo yo hambana hi vusodoma naswona bya hambana hi ku ya hi matiko. Kambe Vakreste a va fanelanga va “yingayingisiwa hi mheho yin’wana ni yin’wana ya ku dyondzisa.” (Vaefesa 4:14) Ematshan’weni ya sweswo, va fanele va namarhela leswi Bibele yi swi vulaka.
Hi rihi langutelo ra Bibele hi vusodoma? Loko u hanya hi milawu ya Bibele, xana u nga va angula njhani vanhu lava vulaka leswaku u ni xihlawu-hlawu, wa avanyisa kumbe u venga vasodoma? Xiya swivutiso leswi landzelaka ni ndlela leyi u nga swi hlamulaka ha yona.
Xana Bibele yi dyondzisa yini hi vusodoma?
Bibele yi swi veka erivaleni leswaku Xikwembu xi endle lunghiselelo ra rimbewu leswaku ri endliwa hi wanuna ni wansati lava tekaneke ntsena. (Genesa 1:27, 28; Levhitika 18:22; Swivuriso 5:18, 19) Loko Bibele yi sola vumbhisa, yi va yi vulavula hi vusodoma ni timhaka ta masangu leti endliwaka hi vanhu vambirhi lava nga tekanangiki. *—Vagalatiya 5:19-21.
Loko munhu a ku vutisa a ku: “U va languta njhani vasodoma?”
U nga ha ku: “A ndzi va vengi vasodoma kambe ndzi venga swiendlo swa vona.”
✔ Tsundzuka: Loko u hanya hi milawu ya Bibele, sweswo hi leswi u ti hlawuleleke swona naswona u ni lunghelo ro endla tano. (Yoxuwa 24:15) U nga khomiwi hi tingana hikwalaho ka langutelo ra wena.—Pisalema 119:46.
Xana Vakreste va fanele va xixima vanhu hinkwavo ku nga khathariseki matikhomelo ya vona hi tlhelo ra rimbewu?
Ina. Bibele yi ri: “Xiximani vanhu va mixaka hinkwayo.” (1 Petro 2:17) Hikwalaho, Vakreste a va va vengi vasodoma. Va kombisa musa eka vanhu hinkwavo, ku katsa ni vasodoma.—Matewu 7:12.
Loko munhu a ku vutisa a ku: “Xana ndlela leyi u va langutaka ha yona vasodoma yi hlohlotela xihlawuhlawu?”
U nga ha ku: “Nikatsongo. Ndzi venga swiendlo swa vusodoma ku nga ri vanhu lava byi endlaka.”
✔ U nga ha tlhela u ku: “Hi xikombiso ndzi hlawule ku ka ndzi nga dzahi. Entiyisweni swa ndzi nyenyetsa. Kambe a hi nge wa dzaha naswona u titwa hi ndlela leyi hambaneke. A ndzi nge ri soli vonelo ra wena tanihi leswi ndzi tiyisekaka leswaku na wena a wu nge ri soli ra mina—a swi tano ke? Nawu lowu wa tirha ni le ka ndlela leyi hi byi langutaka ha yona vusodoma.”
Xana Yesu a nga vulanga leswaku hi fanele hi rhandza vanhu van’wana? Loko swiri tano, xana Vakreste a va fanelanga va rhandza va vasodoma?
Yesu a nga va khutazanga valandzeri vakwe leswaku va amukela mahanyelo hinkwawo. Ematshan’weni ya sweswo, u vule leswaku ndlela leyi yisaka evuton’wini yi pfulekele “un’wana ni un’wana loyi a kombisaka ripfumelo eka yena.” (Yohane 3:16) Ku kombisa ripfumelo eka Yesu swi katsa ku hanya hi ku pfumelelana ni milawu ya Xikwembu, leyi lwisanaka ni mahanyelo ya tano—ku katsa ni vusodoma.—Varhoma 1:26, 27.
Loko swi ta eka mavonelo lama tolovelekeke, Vakreste va ni xivindzi xo papalata ku landzela mavonelo ya vanhu
Loko munhu un’wana a ku: “Vasodoma a va nge cinci mahanyelo ya vona; va velekiwe va ri tano.”
U nga ha ku: “Bibele a yi vuli nchumu hi leswaku ku ni vanhu lava velekiwaka va ri vasodoma, hambileswi yi vulaka leswaku mahanyelo man’wana swa tika ku ma cinca. (2 Vakorinto 10:4, 5) Hambiloko van’wana va rhandza vanhu va rimbewu leri fanaka, Bibele yi byela Vakreste leswaku va papalata swiendlo swa vusodoma.”
✔ Xiringanyeto: Ematshan’weni yo phasiwa hi ku kanetana malunghana ni leswi endlaka leswaku ku va ni ku navela ka vusodoma, kandziyisa leswaku Bibele yi lwisana ni swiendlo swa vusodoma. Hi xikombiso u nga ha ku: “Vanhu vo tala va vula leswaku mahanyelo yo biha ma tlulela naswona eku heteleleni vanhu van’wana va velekiwa va ri na wona. (Swivuriso 29:22) Xana sweswo i ntiyiso? Hi laha u swi tivaka hakona, Bibele yi sola vanhu lava nga ni swifafa. (Pisalema 37:8; Vaefesa 4:31) Xana nawu lowu a hi wunene hileswi van’wana madzolonga ma ngo va engatini?
Xana Xikwembu xi nga n’wi byela njhani munhu loyi a rhandzaka vanhu va rimbewu leri fanaka leswaku va papalata vusodoma? Sweswo a swi twali.
Kambe mavonelo wolawo ma sekeriwe eka langutelo ra vanhu lava nga hetisekangiki ra leswaku vanhu va fanele va hanyela ku enerisa ku navela ka vona ka timhaka ta masangu. Bibele yi xixima vanhu hi ku va tiyisekisa leswaku va nga swi kota ku hanya handle ko enerisa ku navela ka vona ka rimbewu loko hakunene va tiyimisele ku endla tano.—Vakolosa 3:5.
Loko munhu un’wana a ku: “Hambileswi u nga riki musodoma, u fanele u cinca ndlela leyi u byi langutaka ha yona vusodoma.”
U nga ha ku: “A hi nge a ndzi swi seketeli ku gembula kambe wena wa swi seketela. Xana swi nga twala leswaku u ndzi sindzisa ku cinca langutelo ra mina, ntsena hileswi vanhu va timiliyoni va gembulaka?”
✔ Tsundzuka leswi: Vanhu vo tala (ku katsa ni vasodoma) va ni mahanyelo man’wana lama endlaka leswaku va tekelela mukhuva wolowo—kumbexana vukanganyisi, vuhomboloki kumbe nyimpi. Bibele yi sola mahanyelo wolawo; nakambe yi sola mixaka yo karhi ya mahanyelo ya rimbewu, ku katsa ni vusodoma.— 1 Vakorinto 6:9-11.
Bibele a yi pfumelelani na yona mikhuva leyi naswona a yi xi seketeli xihlawuhlawu. Leswi Xikwembu xi swi languteleke eka vanhu va ri mbewu leri hambaneke hileswi xi swi languteleke ni le ka vanhu va rimbewu leri fanaka, hinkwavo va fanele va ‘balekela vumbhisa.’—1 Vakorinto 6:18.
Ntiyiso wa mhaka hileswaku timiliyoni ta vavanuna ni vavasati lava lavaka ku hanya hi milawu ya Bibele va fanele va tikhoma ku nga khathariseki miringo leyi va nga ha langutanaka na yona. Nhlayo ya vona yi katsa vanhu vo tala lava nga si nghenelaka vukati naswona va nga ni ntshembo lowutsongo swinene wo nghenela vukati swin’we ni vanhu vo tala lava tekaneke ni munhu la lamaleke loyi a nga ta ka a nga swi koti ku endla timhaka ta masangu. Va swi kota ku hanya handle ko endla timhaka ta masangu. Vanhu lava rhandzaka vusodoma va nga endla leswi fanaka loko hakunene va lava ku tsakisa Xikwembu.—Deteronoma 30:19.
^ ndzim. 4 Mavito ma cinciwile exihlokweni lexi.
^ ndzim. 7 Rito ra le Bibeleni leri nge “vumbhisa” a ri vuli ku endla timhaka ta masangu ntsena kambe ri tlhela ri vula ku tlangisa xirho xa rimbewu xa munhu un’wana kumbe ku endla rimbewu ra nomu kumbe ra le mahosi.
SWIVUTISO SWO ANAKANYISISA HA SWONA
Ha yini Xikwembu xi nyike vanhu milawu ya mahanyelo?
Xana u vuyeriwa hi yini loko u yingisa milawu ya mahanyelo ya Bibele?
DYONDZA SWO TALA
Ndzi Nga Swi Hlamusela Njhani Leswi Ndzi Swi Pfumelaka Malunghana Ni Timhaka Ta Masangu?
Loko vo ku vutisa va ku, ‘Xana a wu si tshama u endla timhaka ta masangu?’ u nga swi kota ku tirhisa Bibele ku hlamusela leswi u swi pfumelaka hi timhaka ta masangu?
Ndlela Yo Lwisana Ni Ndzingo
Ku kota ku lwisana ni ndzingo swi kombisa leswaku u wanuna ni wansati wa xiviri. Magoza ya tsevu lama nga ku pfunaka ku papalata ntshikilelo lowu vangiwaka hi ku hluriwa hi ndzingo.


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Swivuriso 14:1-35
14 Wansati la tlhariheke hakunene, u ake yindlu yakwe,+ kambe loyi a nga xiphukuphuku wa yi hirimuxa hi mavoko yakwe.+2 Loyi a fambaka hi vululami byakwe u chava Yehovha,+ kambe loyi a hombolokeke etindleleni takwe wa N’wi nyumisa.+3 Nhonga ya ku titlakusa yi le non’wini wa xiphukuphuku,+ kambe milomu ya lavo tlhariha yi ta va rindza.+4 Laha ku nga riki na tihomu, xidyelo xa basa, kambe ntshovelo wa tala hikwalaho ka matimba ya nkunzi.5 Mbhoni yo tshembeka hi leyi yi nga ta ka yi nga vulavuli vunwa,+ kambe mbhoni yo hemba yi tisungulela mavunwa.+6 Muhlekuri a a lava ku kuma vutlhari, kambe a byi kona; kambe vutivi i nchumu wo olova eka loyi a twisisaka.+7 Suka emahlweni ka xihunguki,+ hikuva a wu nge yi lemuki milomu ya vutivi.+8 Vutlhari bya lowo tlhariha i ku twisisa ndlela yakwe,+ kambe vuphukuphuku bya swihunguki i vuxisi.+9 Swiphukuphuku hi lava va hlekulaka nandzu,+ kambe ku ni ntwanano exikarhi ka lavo lulama.+10 Mbilu ya wu lemuka mbitsi wa moya-xiviri+ wa munhu, naswona a nga kona mufambi la nga nghenaka eku tsakeni ka yona.11 Yindlu ya vanhu vo homboloka yi ta lovisiwa,+ kambe ntsonga wa lavo lulama wu ta kateka.+12 Ku ni ndlela leyi lulameke emahlweni ka munhu,+ kambe endzhaku ka sweswo makumu ya yona i tindlela ta rifu.+13 Hambiloko mbilu yi hleka, yi nga ha va yi twa ku vava;+ naswona makumu ya ku tsaka i gome.+14 Loyi a pfumalaka ripfumelo embilwini u ta enerisiwa hi makumu ya tindlela takwe,+ kambe munhu lonene hi makumu ya mintirho yakwe.+15 Un’wana ni un’wana la nga riki na ntokoto u pfumela rito rin’wana ni rin’wana,+ kambe lowo tlhariha u xiyisisa magoza yakwe.+16 Lowo tlhariha wa chava kutani a fularhela vubihi,+ kambe xihunguki xa hlundzuka kutani xi titshemba.+17 Loyi a hatliselaka ku hlundzuka u ta endla vuphukuphuku,+ kambe munhu la nga ni vuswikoti byo ehleketa wa vengiwa.+18 Lava nga riki na ntokoto kunene va ta kuma vuphukuphuku,+ kambe lavo tlhariha va ta rhwala vutivi byi va xifunengeto xa nhloko.+19 Vanhu vo biha va ta boheka ku nkhinsama emahlweni ka lavanene,+ ni vanhu vo homboloka etinyangweni ta lowo lulama.20 Loyi a pfumalaka u vengiwa ni hi munhu-kulobye,+ kambe va tele vanakulobye va munhu la fuweke.+21 Loyi a n’wi langutelaka ehansi munhu-kulobye wa dyoha,+ kambe wa tsaka loyi a va kombaka tintswalo lava xanisekaka.+22 Xana lava va kunguhataka mano yo biha a va tsendzeleki?+ Kambe ku ni musa wa rirhandzu ni ntiyiso eka lava va kunguhataka leswinene.+23 Ku ni vuyelo lebyinene eka ku tikarhata ka muxaka wun’wana ni wun’wana,+ kambe rito ra milomu ntsena ri helela eku pfumaleni.24 Harhi ya lavo tlhariha i rifuwo ra vona; vuphukuphuku bya swihunguki i vuphukuphuku.+25 Mbhoni ya ntiyiso yi kutsula mimoya-xiviri,+ kambe muxisi u tisungulela mavunwa manene.+26 Ku chava Yehovha ku tisa ntshembo lowukulu,+ naswona ku ta va ni vutumbelo bya vana vakwe.+27 Ku chava Yehovha i xihlovo xa vutomi,+ leswaku u fularhela mintlhamu ya rifu.+28 Loko vanhu va tele, hosi ya saseka,+ kambe loko vaaki va nga ri kona, ndhuna leyi tlakukeke ya lovisiwa.+29 Loyi a hlwelaka ku hlundzuka u ni ku twisisa lokukulu,+ kambe loyi a helaka mbilu u engetela vuphukuphuku.+30 Mbilu yo rhula i vutomi bya xivumbiwa xa nyama lexi hanyaka,+ kambe mavondzo i ku bola ka marhambu.+31 Loyi a dyelelaka xisiwana u rhukana Muendli+ wa xona, kambe loyi a kombisaka tintswalo eka xisiwana wa N’wi vangamisa.+32 Lowo homboloka u ta susumeteriwa ehansi hikwalaho ka vubihi byakwe,+ kambe lowo lulama u ta kuma vutumbelo eku tshembekeni kakwe.+33 Ku ni vutlhari embilwini ya loyi a twisisaka,+ naswona swihunguki swa byi tiva.34 Ku lulama hi kona ku tlakusaka tiko,+ kambe xidyoho i nchumu lowu nyumisaka eka vanhu va matiko.+35 Ku tsaka ka hosi ku le ka nandza la endlaka hi ku twisisa,+ kambe ku hlundzuka kakwe ku va ehenhla ka loyi a endlaka hi ndlela leyi nyumisaka.+


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Marka 2:1-28
2 Hambiswiritano, endzhaku ka masikunyana a tlhela a nghena eKapernawume kutani ku vikiwa leswaku u kona ekaya.+2 Hikwalaho ku hlengeletana vunyingi, lerova ku nga ha vi na ndhawu, hambi ku ri enyangweni, hiloko a sungula ku va byela rito.+3 Kutani vanhu va n’wi tisela munhu la omeke swirho a tlakuriwe hi vanhu va mune.+4 Kambe loko va tsandzeke ku n’wi yisa eka Yesu hi ku kongoma hikwalaho ka ntshungu, hiloko va hahlula lwangu ehenhla ka laha a a ri kona, kutani loko va cele mbhovo, va nembeleta rihlaka leri munhu la omeke swirho a a etlele+ eka rona.5 Loko Yesu a vona ripfumelo+ ra vona, a ku eka munhu la omeke swirho: “N’wananga, swidyoho swa wena swi rivaleriwile.”+6 A ku ri ni vatsari van’wana kwalaho, va tshamile naswona va kanela etimbilwini ta vona:+7 “Ha yini munhu loyi a vulavula hi mukhuva lowu? Wa sandza. I mani la nga rivalelaka swidyoho handle ka un’we, ku nga Xikwembu?”+8 Kambe Yesu, loko hi ku hatlisa a swi xiyile hi moya wa yena leswaku va anakanya hi ndlela yoleyo, a ku eka vona: “Ha yini mi anakanya swilo leswi etimbilwini ta n’wina?+9 I yini lexi olovaka swinene, xana i ku byela munhu la omeke swirho u ku, ‘Swidyoho swa wena swi rivaleriwile,’ kumbe i ku vula u ku, ‘Pfuka u teka rihlaka ra wena u famba’?+10 Kambe ku endlela leswaku mi swi tiva leswaku N’wana wa munhu+ u ni mfanelo yo rivalela swidyoho emisaveni,”+—a byela munhu la omeke swirho a ku:11 “Ndzi ri eka wena, Pfuka, teka rihlaka ra wena, u muka.”+12 Hi ku landza sweswo a pfuka, kutani a teka rihlaka rakwe hi ku hatlisa a huma emahlweni ka vona hinkwavo,+ lerova hinkwavo ka vona a va tikhome tinhlaya, kutani va vangamisa Xikwembu, va ku: “A hi si tshama hi swi vona swo fana na swona.”+13 Nakambe a huma a ya etlhelo ka lwandle; kutani ntshungu hinkwawo wu hambeta wu ya eka yena, kutani a sungula ku wu dyondzisa.14 Kuteloko a hundza, a vona Levhi+ n’wana wa Alfiya a tshame ehofisini ya xibalo, hiloko a ku eka yena: “Vana mulandzeri wa mina.” Kutani a suka a yima a n’wi landzela.+15 Endzhaku a ya vurhama etafuleni endlwini yakwe, naswona valuvisi+ vo tala ni vadyohi a va vurhame na Yesu ni vadyondzisiwa vakwe, hikuva a va tele naswona a va sungula ku n’wi landzela.+16 Kambe vatsari va Vafarisi, loko va vona leswaku a a dya ni vadyohi ni valuvisi, va ku eka vadyondzisiwa vakwe: “Xana yena u dyela yini ni valuvisi ni vadyohi?”+17 Loko Yesu a twa leswi, a ku eka vona: “Lava tiyeke a va lavi n’anga, kambe yi laviwa hi lava vabyaka. Ndzi tele ku ta vitana vadyohi,+ ku nga ri vanhu lava lulameke.”18 Kutani vadyondzisiwa va Yohane swin’we ni Vafarisi a va hanya hi ku titsona swakudya. Hiloko va ta, va ku eka yena: “Ha yini vadyondzisiwa va Yohane ni vadyondzisiwa va Vafarisi va hanya hi ku titsona swakudya, kambe vadyondzisiwa va wena a va hanyi hi ku titsona swakudya?”+19 Kutani Yesu a ku eka vona: “Vanakulobye va muteki a va nge titsoni swakudya+ loko muteki a ha ri na vona, a swi tano ke? Loko ntsena muteki a ha ri na vona a va nge titsoni swakudya.+20 Kambe ma ta masiku lawa ha wona muteki a nga ta susiwa eka vona, kutani va ta titsona swakudya esikwini rero.+21 A ku na munhu la rhungelelaka xitiva xa lapi lexi nga khwanyanangiki engubyeni ya le handle ya khale; loko o xi rhungelela, ntamu wa xona lowu teleke wu ta koka xitiva lexintshwa eka lexa khale, naswona ku handzuka ku ta nyanya.+22 Nakambe, a ku na munhu la chelaka vhinyo leyintshwa emaguleni ya khale ya vhinyo; loko o yi chela, vhinyo yi ta boxa magula, naswona vhinyo yi ta lova swin’we ni magula.+ Kambe vanhu va chela vhinyo leyintshwa emaguleni lamantshwa ya vhinyo.”+23 Loko a ri karhi a tsemakanya masimu ya swimila hi savata, vadyondzisiwa vakwe va sungula ku hambuka va kha+ swichocho.+24 Kutani Vafarisi va ku eka yena: “Vona laha! Ha yini va endla leswi nga pfumeleriwangiki hi savata?”+25 Kambe a ku eka vona: “Xana a mi si tshama mi hlaya hi leswi Davhida+ a nga swi endla loko a pfumarile kutani a twa ndlala, yena ni vavanuna lava a va ri na yena?+26 Ndlela leyi a ngheneke ha yona endlwini ya Xikwembu, emhakeni leyi khumbaka Abiyatara+ muprista lonkulu, kutani a dya swinkwa leswi nyikeriweke,+ leswi ku nga pfumeleriwiki+ hambi ku ri mani ku swi dya handle ka vaprista, swin’wana a nyika vavanuna lava a va ri na yena?”+27 Kutani a ya emahlweni a ku eka vona: “Savata yi ve kona hi mhaka ya munhu,+ ku nga ri munhu hi mhaka ya savata;+28 hikwalaho N’wana wa munhu nakambe i Hosi ya yona savata.”+


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
1 Tikronika 2:1-55
2 Lava a ku ri vana va Israyele:+ Ruveni,+ Simiyoni,+ Levhi+ na Yuda,+ Isakara+ na Zebuloni,+2 Dani,+ Yosefa+ na Benjamini,+ Neftali,+ Gadi+ na Axere.+3 Vana va Yuda a ku ri Ere+ na Onani+ na Xela.+ Lava vanharhu u velekeriwe vona hi n’wana wa Xuwa, lowa Mukanana. Ere mativula ya Yuda a va wo biha ematihlweni ya Yehovha, lerova a n’wi dlaya.+4 Kutani Tamari+ nhlomi yakwe hi yona leyi n’wi velekeleke Faresi+ na Zara. Vana va Yuda hinkwavo a va ri ntlhanu.5 Vana va Faresi a ku ri Hezroni na Hamula.+6 Vana va Zara+ a ku ri Zimri, Ethani, Hemani, Kalkolo na Dara.+ A va ri ntlhanu hinkwavo ka vona.7 Vana va Karimi+ a ku ri Akari la tiseke khombo ehenhla ka Israyele,+ la endleke xiendlo xo pfumala ku tshembeka malunghana ni nchumu lowu nyikeriweke endzovisweni.+8 Vana va Ethani+ a ku ri Azariya.9 Vana va Hezroni+ lava a velekeriweke vona a ku ri Yeramiyele+ na Rhamu+ na Kelubayi.10 Loko ku ri Rhamu, u ve tata wa Aminadaba.+ Aminadaba na yena u ve tata wa Nasoni+ lowa ndhuna ya vana va Yuda.11 Nasoni na yena u ve tata wa Salma.+ Salma u ve tata wa Bowasi.+12 Bowasi u ve tata wa Obede.+ Obede yena a va tata wa Yese.+13 Yese na yena u ve tata wa mativula yakwe Eliyabu,+ Abinadaba+ a va wa vumbirhi, Ximeya+ a va wa vunharhu,14 Nethanele a va wa vumune, Rhadayi a va wa vuntlhanu,15 Ozeme a va wa vutsevu, Davhida+ a va wa vunkombo.16 Vamakwavo va xisati a ku ri Seruya na Abigayele;+ vana va Seruya a ku ri Abixayi,+ Yowabu+ na Asahele,+ va ri vanharhu.17 Loko ku ri Abigayele, u veleke Amasa;+ tata wa Amasa a ku ri Yetere+ lowa Muiximayele.18 Loko ku ri Kalebe n’wana wa Hezroni,+ u ve tata wa vana hi Azuba nsati wakwe na hi Yeriyoti; vana vakwe hi lava: Yexere, Xobabu na Aridoni.19 Eku heteleleni Azuba a fa. Kutani Kalebe a titekela Efurata,+ loyi hi ku famba ka nkarhi a n’wi velekeleke Huru.+20 Huru yena a va tata wa Uri.+ Uri a va tata wa Bezalele.+21 Endzhaku ka sweswo Hezroni a tivana ni n’wana wa Makiri+ tata wa Giliyadi.+ U n’wi teke a ri ni malembe ya 60 hi vukhale, kambe u n’wi velekele Segubu.22 Segubu yena a va tata wa Yayiri,+ loyi a veke ni miti+ ya 23 etikweni ra Giliyadi.23 Endzhaku Gexura+ na Siriya+ va teka Havhoti-yayiri+ eka vona, na Kenati+ ni swimitana leswi swi titshegeke ha wona, miti ya 60. Lava hinkwavo a ku ri vana va Makiri tata wa Giliyadi.24 Endzhaku ka ku fa ka Hezroni+ eKalebe-efrata, Abiya loyi a a ri nsati wa Hezroni, u n’wi velekele Axuri tata wa Tekowa.+25 Vana va Yeramiyele+ lowa mativula ya Hezroni a ku ri Rhamu+ mativula ya Buna na Oreni na Ozeme, Ahiya.26 Yeramiyele a va ni nsati un’wana, loyi vito rakwe a ku ri Atara. A a ri mana wa Onamu.27 Vana va Rhamu+ lowa mativula ya Yeramiyele a ku ri Maza, Yamini na Ekere.28 Vana va Onamu+ a ku ri Xamayi na Yada. Vana va Xamayi a ku ri Nadabu na Abixuri.29 Vito ra nsati wa Abixuri a ku ri Abihayili, loyi hi ku famba ka nkarhi a n’wi velekeleke Ahabana na Molidi.30 Vana va Nadabu+ a ku ri Selede na Apayimi. Kambe Selede u fe a nga ri na vana.31 Vana va Apayimi a ku ri Ixi. Vana va Ixi a ku ri Xexani;+ vana va Xexani, Ahilayi.32 Vana va Yada makwavo wa Xamayi a ku ri Yetere na Yonathani. Kambe Yetere u fe a nga ri na vana.33 Vana va Yonathani a ku ri Pelethi na Zaza. Lava a va ri vana va Yeramiyele.34 Xexani+ a nga vanga ni vana va majaha, kambe u ve ni vana va vanhwanyana. Xexani a a ri ni nandza+ wa Muegipta loyi vito rakwe a ku ri Jara.35 Kutani Xexani a nyiketa n’wana wakwe eka Jara nandza wakwe a va nsati wakwe, loyi hi ku famba ka nkarhi a n’wi velekeleke Atayi.36 Atayi yena a va tata wa Natani. Natani yena a va tata wa Zabada.+37 Zabada yena a va tata wa Efulali. Efulali yena a va tata wa Obede.38 Obede yena a va tata wa Yehu. Yehu yena a va tata wa Azariya.39 Azariya yena a va tata wa Helese. Helese yena a va tata wa Eliyasa.40 Eliyasa yena a va tata wa Sisimayi. Sisimayi yena a va tata wa Xalumu.41 Xalumu yena a va tata wa Yekamiya. Yekamiya yena a va tata wa Elixama.42 Vana va Kalebe+ makwavo wa Yeramiyele a ku ri Mexa mativula yakwe, loyi a a ri tata wa Sifi, ni vana va Marixa tata wa Hebroni.43 Vana va Hebroni a ku ri Kora, Tapuwa, Rekemu na Xema.44 Xema yena a va tata wa Rahamu tata wa Yorikeyama. Rekemu yena a va tata wa Xamayi.45 N’wana wa Xamayi a ku ri Mawoni; Mawoni a a ri tata wa Beta-suru.+46 Loko ku ri Efa nsati lontsongo wa Kalebe, u veleke Harani, Mosa na Gazeze. Loko ku ri Harani, u ve tata wa Gazeze.47 Vana va Yahadayi a ku ri Regemu, Yohatama, Gexani, Peleti, Efa na Xafu.48 Loko ku ri Maka nsati lontsongo wa Kalebe, u veleke Xebere na Tirana.49 Hi ku famba ka nkarhi u veleke Xafu tata wa Madimana,+ Xevha tata wa Makabena ni tata wa Gibeya.+ N’wana wa Kalebe+ wa nhwanyana a ku ri Akisa.+50 Lava va ve vana va Kalebe.Vana va Huru+ lowa mativula ya Efurata:+ Xobali+ tata wa Kiriyati-yeyarimi,+51 Salma tata wa Betlehema,+ Harefi tata wa Beta-gadere.52 Xobali+ tata wa Kiriyati-yeyarimi u ve ni vana: Harowa, hafu ya Menuhoti.53 Mindyangu ya Kiriyati-yeyarimi a ku ri Vaitira+ ni Vaputu ni Vaxumati ni Vamixirayi. Vasora+ ni Vaexitawoli+ va hume eka lava.54 Vana va Salma a ku ri Betlehema+ ni Vanetofa,+ Atiroto-beta-yowabu ni xiphemu xa Vamanahate, lava va Vasora.55 Mindyangu ya vatsari lava a va tshama eYabese+ a ku ri Vatira, Vaximeyi ni Vasuka. Lava a ku ri Vakena+ lava a va huma eka Hamata tata wa yindlu ya Rekabi.+


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Deteronoma 8:1-20
8 “Swileriso hinkwaswo leswi ndzi mi lerisaka swona namuntlha mi fanele mi swi xiya leswaku mi swi endla,+ ku endlela leswaku mi ya emahlweni mi hanya,+ hakunene mi andza naswona mi nghena mi teka tiko leri Yehovha a ri hlambanyeleke vatata+ wa n’wina.2 U fanele u tsundzuka ndlela hinkwayo leyi Yehovha Xikwembu xa wena a ku fambiseke ha yona malembe lawa ya 40 emananga,+ leswaku a ku tsongahata,+ a ku ringa,+ a ta tiva leswi nga embilwini+ ya wena, leswaku u ta swi hlayisa swileriso swakwe kumbe a wu nge swi hlayisi.3 Hikwalaho u ku tsongahatile, a ku tshika u fa hi ndlala+ kutani a ku dyisa manna,+ leyi u nga yi tivangiki hambi ku ri vatata wa wena va nga yi tivangiki; ku endlela leswaku u swi tiva leswaku munhu a nga hanyi hi xinkwa ntsena, kambe munhu u hanya+ hi marito hinkwawo lama humaka enon’wini wa Yehovha.4 Nkhancu wa wena a wu hlakalanga ehenhla ka wena hambi ku ri nenge wa wena a wu pfimbanga emalembeni+ lawa ya 40.5 Kutani u swi tiva kahle embilwini ya wena leswaku hilaha munhu a lulamisaka n’wana wakwe hakona, Yehovha Xikwembu xa wena a a ku lulamisa hilaha ku fanaka.+6 “U fanele u hlayisa swileriso swa Yehovha Xikwembu xa wena hi ku famba etindleleni+ takwe ni hi ku n’wi chava.+7 Hikuva Yehovha Xikwembu xa wena u ku tisa etikweni+ lerinene, tiko ra minkova ya mati, swihlovo ni swidziva swa mati leswi pfelelaka erivaleni+ ni le tindhawini ta tintshava,8 tiko ra koroni, maxalana, madiriva, makuwa ni magrenada,+ tiko ra mafurha ya mitlhwari ni vulombe,+9 tiko leri u nga ta ka u nga dyi xinkwa lexi pfumalekaka, leri u nga ta ka u nga pfumali nchumu, tiko leri maribye ya rona ku nga nsimbi naswona etintshaveni ta rona u nga ta cela koporo.10 “Loko u ta va u dyile naswona u xurhe,+ u fanele u tlhela u dzunisa+ Yehovha Xikwembu xa wena hikwalaho ka tiko lerinene leri a ku nyikeke rona.+11 Tivonele leswaku u nga rivali+ Yehovha Xikwembu xa wena lerova u nga hlayisi swileriso swakwe ni swiboho swakwe swa vuavanyisi ni milawu yakwe leswi ndzi ku lerisaka swona namuntlha;+12 u tivonela leswaku u nga dyi, kunene u xurha naswona u aka tindlu letinene, kunene u tshama eka tona,+13 kutani ntlhambi wa wena wa tihomu ni ntlhambi wa wena wa tinyimpfu wu engeteleka, silivhere ni nsuku swi engeteleka eka wena, ni hinkwaswo leswi nga swa wena swi engeteleka;14 hakunene mbilu ya wena yi tlakusiwa,+ kunene u rivala Yehovha Xikwembu xa wena loyi a ku humeseke etikweni ra Egipta u huma endlwini ya mahlonga;+15 loyi a ku fambiseke emananga+ lamakulu ni lama chavisaka, lama nga ni tinyoka+ leti nga ni vuxungu ni swipame ni misava leyi omeke leyi yi nga riki na mati; loyi a ku humeseleke mati eribyeni ro tiya;+16 loyi a ku dyiseke manna+ emananga, leyi vatata wa wena va nga yi tivangiki, leswaku a ku tsongahata,+ nileswaku a ku ringa, leswaku a ku endlela leswinene emasikwini+ lama taka;17 kutani embilwini ya wena u ri, ‘Matimba ya mina ni matimba lamakulu ya voko ra mina swi ndzi nyike rifuwo leri.’+18 U fanele u tsundzuka Yehovha Xikwembu xa wena, hikuva hi yena munyiki wa matimba ya wena leswaku a ku endla u fuwa;+ ku endlela leswaku a hetisisa ntwanano wakwe lowu a wu hlambanyeleke vatata wa wena, ku fana ni le sikwini+ leri.19 “Kutani loko wo tshuka u rivala Yehovha Xikwembu xa wena kunene u landzela swikwembu swin’wana naswona u swi tirhela, u swi nkhinsamela, ndzi nyikela vumbhoni ehenhla ka n’wina namuntlha leswaku mi ta lova+ hilaha ku heleleke.20 Mi ta lova ku fana ni matiko lawa Yehovha a ma lovisaka emahlweni ka n’wina, hikuva a mi nge ri yingisi rito ra Yehovha Xikwembu+ xa n’wina.


text:
XALAMUKA! DECEMBER 2015
Xana Ku Nga Va Ni Ku Rhula eNdyangwini?
U nga hundzula ndyangu wa wena lowu nga ni timholovo wu va ndhawu leyi sirhelelekeke.
Timholovo eNdyangwini
—Xana Ti Humelela Njhani?
Xana timholovo leti ku vulavuriwaka ha tona eka xihloko lexi ti tolovelekile?
Ndlela Yo Herisa Timholovo eNdyangwini
Landzela magoza lawa ya tsevu leswaku ma ta ku pfuna u hundzula ndyangu wa wena lowu nga twananiki leswaku wu va ni ku rhula.
Ndlela Yo Kondletela Ku Rhula eNdyangwini
Xana vutlhari bya le Bibeleni byi nga endla leswaku laha ku nga ni timholovo ku va ni ku rhula? Twana leswi vanhu lava tirhiseke vutlhari byolebyo va nga ta swi vula.
Ku Tlhantlha Xiphiqo Xo Rhandza Swilo Leswi Nga Faniki
Xana u tshame u titwa onge wena ni nkataku mi rhandza swilo leswi nga faniki?
Tinkavavangaheti!
Xiharhi xa le lwandle lexi tikaka 80 wa tithani xi swi kotisa ku yini ku hlambela?
Moya-xiviri
Xana moya-xiviri a wu fi? Xana wu hambanile ni miri?
Leswi Endlekaka Le Yuropa
Mahungu lawa ya sweswinyana ma fambisana ni leswi nga eBibeleni hi tindlela leti nga ha ku hlamarisaka.
Xikombo Xa Tinhlokomhaka Ta Xalamuka! Xa 2015
Nxaxamelo wa swihloko leswi avanyisiweke hi tinhlokomhaka leswi kandziyisiweke eka minkandziyiso ya 2015.
Vuswikoti Bya Miri Wa Munhu Byo Horisa Timbanga
Van’wasayense va byi kopa njhani vuswikoti lebyi loko va endla maplasitiki lamantshwa?
Swin'wana Leswi Nga Kona Eka Website Leyi
Ku Nyika Swi Ku Tisela Ntsako
Ku ni tindlela to tala ta ku nyika van’wana. Xana ku ni tin’wana leti u ti tivaka?
Ku Hanya Ndzi Nga Voni
James Ryan u tswariwe a fe tindleve kutani hi ku famba ka nkarhi a fa mahlo. I yini lexi n’wi nyikeke ntsako evuton’wini?


text:
Ha Yini Hi Fanele Hi Va Lava Kwetsimaka?
“Mi fanele mi tikomba mi ri lava kwetsimaka.”
1. Buku ya Levhitika yi nga hi pfuna njhani?
EBUKWINI ya Levhitika ku vulavuriwa swinene hi ku kwetsima ku tlula eka tibuku letin’wana ta Bibele. Tanihi leswi vagandzeri hinkwavo va Yehovha va ntiyiso va faneleke va va ni mfanelo leyi, ku twisisa ni ku yi teka yi ri ya nkoka buku ya Levhitika swi ta hi pfuna ku tiva ndlela leyi hi nga vaka lava kwetsimaka ha yona.
2. I yini leswi kumekaka ebukwini ya Levhitika?
2 Buku ya Levhitika, leyi tsariweke hi muprofeta Muxe, i xiphemu xa “Matsalwa hinkwawo” lama pfunaka ku dyondzisa. (2 Tim. 3:16) Vito ra Yehovha ri humelela minkarhi ya kwalomu ka khume eka ndzima yin’wana ni yin’wana ya buku leyi. Ku twisisa buku ya Levhitika swi ta hi tiyisa leswaku hi papalata ku endla nchumu wihi na wihi lowu nga ta tisa xisandzu evitweni ra Xikwembu. (Lev. 22:32) Xiga lexi nge “hi mina Yehovha,” lexi tirhisiweke swinene ebukwini leyi xi fanele xi hi tsundzuxa ku yingisa Xikwembu. Exihlokweni lexi ni lexi landzelaka, hi ta kambisisa rungula ra nkoka leri kumekaka eka Levhitika, leri nga ta hi pfuna ku va lava kwetsimaka loko hi gandzela Xikwembu.
HI FANELE HI KWETSIMA
3, 4. Ku hlambisiwa ka Aroni ni vana va yena a ku yimela yini? (Vona xifaniso lexi nga eku sunguleni ka xihloko lexi.)
3 Hlaya Levhitika 8:5, 6. Yehovha u hlawule Aroni leswaku a va muprista lonkulu wa le Israyele, kasi vana vakwe va majaha a va ta va vaprista va tiko rolero. Aroni a a yimela Yesu Kreste kasi vana va Aroni a va yimela valandzeri va Yesu lava totiweke. Xana ku hlambisiwa ka Aroni a ku yimela ku basisiwa ka Yesu? Doo, hikuva Yesu a a nga ri na xidyoho naswona “[a] a nga nyamanga,” hikwalaho a swi nga bohi leswaku a basisiwa. (Hev. 7:26; 9:14) Hambiswiritano, ku hlambisiwa ka Aroni ku yimela ku basa ni ku lulama ka Yesu. Kutani, ku hlambisiwa ka vana va Aroni a ku yimela yini?
4 Ku hlambisiwa ka vana va Aroni a ku fanekisela ku basisiwa ka lava hlawuriweke leswaku va va vaprista etilweni. Xana ku khuvuriwa ka vatotiwa a ku fambisana ni ku hlambisiwa ka vana va Aroni? Doo, nkhuvulo a wu hlantswi swidyoho, kambe wu kombisa leswaku munhu u tinyiketele hi ku helela eka Yehovha Xikwembu. Vatotiwa va basisiwa hi ku “tirhisa rito,” naswona leswi swi lava leswaku va tirhisa tidyondzo ta Kreste hi ku helela evuton’wini bya vona. (Efe. 5:25-27) Hi ndlela yoleyo va kwetsimisiwa ni ku basisiwa. Kambe ku vuriwa yini hi “tinyimpfu tin’wana”?—Yoh. 10:16.
5. Ha yini ku nga vuriwaka leswaku tinyimpfu tin’wana ti basisiwa hi ku tirhisa Rito ra Xikwembu?
5 Vana va Aroni a va nga fanekiseli “ntshungu lowukulu” wa tinyimpfu tin’wana ta Yesu. (Nhlav. 7:9) Hikwalaho, xana vanhu volavo lava khuvuriweke na vona va endliwa lava kwetsimaka va tlhela va basisiwa hi Rito ra Xikwembu? Ina. Loko lava nga ni ntshembo wo hanya laha misaveni va hlaya leswi Bibele yi swi vulaka hi nkoka ni matimba ya ngati ya Yesu leyi halatiweke, va kombisa ripfumelo eka marito wolawo kutani va endla “ntirho wo kwetsima nhlikanhi ni vusiku.” (Nhlav. 7:13-15) Vuyelo bya ku basisiwa nkarhi hinkwawo ka vatotiwa ni lava tinyimpfu tin’wana bya vonaka loko va ri karhi va ‘hlayisa ku tikhoma ka vona ku ri kunene.’ (1 Pet. 2:12) Yehovha u fanele a tsaka swinene loko a vona ku basa ni vun’we bya vatotiwa ni tinyimpfu tin’wana, lava hi ku tshembeka va yingisaka va tlhela va landzela Yesu, Murisi wa vona!
6. I ku tikambela kwihi loku nga vuyerisaka?
6 Mhaka ya leswaku vaprista va le Israyele a va fanele va basa emirini i ya nkoka eka vanhu va Yehovha namuntlha. Vanhu lava hi dyondzaka na vona Bibele hakanyingi va swi xiya leswaku tindhawu leti hi hlanganyelaka eka tona ti basile ni leswaku na hina hi basile naswona hi ambala kahle. Kambe, ku basa ka vaprista ku hi pfuna ku xiya leswaku munhu un’wana ni un’wana la tlhandlukelaka entshaveni leyi tlakukeke ya Yehovha ya vugandzeri u fanele a va ni ‘mbilu leyi baseke.’ (Hlaya Pisalema 24:3, 4; Esa. 2:2, 3.) Loko hi endlela Xikwembu ntirho wo kwetsima hi fanele hi wu endla hi mianakanyo ni timbilu leti baseke swin’we ni mimiri leyi baseke. Leswi swi vula leswaku hi fanele hi tshama hi ri karhi hi tikambela, laha kumbexana endzhaku ka swona van’wana va hina swi nga ha lava leswaku va endla mindzulamiso leyikulu leswaku va ta va lava kwetsimaka. (2 Kor. 13:5) Hi xikombiso, munhu la khuvuriweke loyi a hlalelaka swifaniso swo navetisa rimbewu u fanele a tivutisa a ku, ‘Xana ndzi tikombisa ndzi ri la kwetsimaka?’ Endzhaku ka sweswo u fanele a kombela mpfuno leswaku a tshika mukhuva wolowo wo biha.—Yak. 5:14.
TIKOMBISENI MI RI LAVA KWETSIMAKA HI KU VA LAVA YINGISAKA
7. Yesu u veke xikombiso xihi hi ku pfumelelana na Levhitika 8:22-24?
7 Loko Muprista Lonkulu Aroni ni vana vakwe va vekiwa leswaku va va vaprista eIsrayele, a va totiwa ngati ya khuna endleveni ya xinene, ekhudzwini ra voko ra xinene ni le khudzwini ra nenge wa xinene. (Hlaya Levhitika 8:22-24.) Ku tirhisiwa ka ngati hi ndlela yoleyo a swi fanekisela leswaku vaprista va ta endla mintirho ya vona hi ku tshembeka. Hilaha ku fanaka, Muprista Lonkulu Yesu u vekele vatotiwa ni tinyimpfu tin’wana xikombiso lexinene. Ndleve ya yena yi yingise nkongomiso wa Xikwembu. Yesu u tirhise mavoko ya yena ku endla ku rhandza ka Yehovha naswona milenge ya yena a yi hambukanga endleleni leyi kwetsimaka.—Yoh. 4:31-34.
8. Vagandzeri hinkwavo va Yehovha va fanele va endla yini?
8 Vakreste lava totiweke ni tinyimpfu tin’wana ta Yesu va fanele va landzela ku tshembeka ka Muprista wa vona Lonkulu. Vagandzeri hinkwavo va Yehovha va fanele va yingisa nkongomiso lowu kumekaka eRitweni ra Xikwembu xisweswo va papalata ku hlunamisa moya wa yena. (Efe. 4:30) Va fanele va “endlela milenge ya [vona] magondzo yo lulama.”—Hev. 12:13.
9. Vamakwerhu van’wana vanharhu lava tshameke va tirha ni swirho swa Huvo leyi Fumaka va vule yini, naswona leswi va swi vuleke swi nga ku pfuna njhani leswaku u ya emahlweni u tikombisa u ri la kwetsimaka?
9 Anakanya hi marito lama humaka embilwini lama vuriweke hi vamakwerhu vanharhu lava nga ni ntshembo wo hanya laha misaveni, lava tirheke ni swirho swa Huvo leyi Fumaka ku ringana malembe yo tala. Wo sungula u te: “Hambileswi leri a ku ri lunghelo ro hlawuleka, ku tirha swin’we ni vamakwerhu lava swi endle ndzi swi xiya leswaku hambileswi va totiweke hi moya, a va hetisekanga. Kambe, pakani ya mina emalembeni wolawo hinkwawo a ku ri ku yingisa lava rhangelaka.” Makwerhu wa vumbirhi u te: “Matsalwa yo tanihi 2 Vakorinto 10:5, leyi vulavulaka hi ku ‘yingisa Kreste,’ ma ndzi pfunile leswaku ndzi yingisa naswona ndzi tirhisana ni lava rhangelaka. A ndzi yingisa swi huma embilwini.” Makwerhu wa vunharhu u te: “Ku rhandza leswi Yehovha a swi rhandzaka ni ku venga leswi a swi vengaka, ni ku tshamela ku lava nkongomiso wa yena ni ku endla leswi n’wi tsakisaka, swi vula ku yingisa leswi vuriwaka hi nhlengeletano ya yena ni hi vanhu lava a va tirhisaka ku hetisisa xikongomelo xa yena hi misava.” Makwerhu loyi a a twe leswaku Nathan Knorr, loyi a veke xirho xa Huvo leyi Fumaka, u amukele tinhla leti a ti ri eka Xihondzo xo Rindza xa 1925 ehansi ka nhloko-mhaka leyi nge, “Ku Velekiwa Ka Rixaka,” hambileswi van’wana a va ti kanakana. Ku yingisa ko tano ku n’wi tsakise swinene makwerhu loyi. Ku anakanyisisa hi marito ya vamakwerhu lavanharhu lava ka ha ku vulavuriwaka ha vona swi nga ku pfuna leswaku u tikombisa u ri la kwetsimaka hi ku va la yingisaka.
KU WU YINGISA HI KU HELELA NAWU WA XIKWEMBU MALUNGHANA NI NGATI
10. I swa nkoka ku fikela kwihi ku yingisa nawu wa Xikwembu malunghana ni ngati?
10 Hlaya Levhitika 17:10. Yehovha u lerise Vaisrayele leswaku va nga dyi ‘ngati ya muxaka hambi wu ri wihi.’ Vakreste na vona va fanele va papalata ngati ya xiharhi kumbe ya munhu. (Mint. 15:28, 29) Mhaka ya ku va ‘xikandza xa Xikwembu xi lwisana na hina’ ni ku va xi hi hlongola evandlheni ra xona ya hi chavisa. Ha xi rhandza naswona hi lava ku xi yingisa. Hambiloko vutomi bya hina byi ri ekhombyeni, hi tiyimiserile ku nga pfumeli loko lava va nga n’wi tiviki Yehovha naswona va nga riki na mhaka ni ku n’wi yingisa va hi sindzisa leswaku hi nga n’wi yingisi. Ha swi tiva leswaku hi ta hlekuriwa hikwalaho ko papalata ngati, kambe hi hlawula ku yingisa Xikwembu. (Yudha 17, 18) I yini lexi nga ta hi pfuna ku “tiyimisela hilaha ku tiyeke” ku nga dyi ngati kumbe ku nga pfumeli ku pomperiwa ngati?—Det. 12:23.
11. Ha yini hi nga vulaka leswaku Siku ro Kombela ku Rivaleriwa ra lembe ni lembe a ku nga ri mukhuva lowu nga riki wa nkoka ntsena?
11 Ku tirhisiwa ka ngati ya swiharhi hi muprista lonkulu wa le Israyele wa khale hi Siku ro Kombela ku Rivaleriwa ra lembe ni lembe, swi hi pfuna ku twisisa ndlela leyi Xikwembu xi yi tekaka ha yona ngati. Ngati a yi tirhiseriwa xikongomelo xo hlawuleka. A yi fanele yi tirhiseriwa ku rivalela vanhu lava lavaka ku rivaleriwa swidyoho hi Yehovha. Ngati ya nkunzi ni ya mbuti a yi fanele yi n’wan’waseriwa ekusuhi ni le mahlweni ka xifunengeto xa areka ya ntwanano. (Lev. 16:14, 15, 19) Xiendlo xolexo xi pfule ndlela leswaku Yehovha a rivalela Vaisrayele swidyoho swa vona. Ku engetela kwalaho, Yehovha u lerise leswaku loko munhu a dlaya xiharhi leswaku a ta xi dya, a a fanele a halata ngati ya xona kutani a yi seletela hi misava, “hikuva moya-xiviri wa nyama ya muxaka wun’wana ni wun’wana i ngati ya yona.” (Lev. 17:11-14) Xana swoleswo hinkwaswo a ko va mukhuva lowu nga riki wa nkoka? Doo! Ku tirhisiwa ka ngati hi Siku ro Kombela ku Rivaleriwa, swin’we ni xileriso xo halata ngati emisaveni, swi fambisana ni xileriso lexi Yehovha a a xi nyike Nowa ni vatukulu va yena malunghana ni ngati. (Gen. 9:3-6) Yehovha Xikwembu a a nga swi pfumeleli leswaku ku tirhisiwa ngati hi xikongomelo xo lehisa vutomi. Xana leswi swi vula yini eka Vakreste?
12. Papila leri Pawulo a ri tsaleleke Vakreste va Vaheveru ri ku kombisa njhani ku fambisana exikarhi ka ngati ni ku rivaleriwa swidyoho?
12 Loko muapostola Pawulo a tsalele Vakreste va Vaheveru malunghana ni matimba yo basisa lawa ngati yi nga na wona, u te: “Swilo swo tala swi basisiwa hi ngati hi ku ya hi Nawu, naswona loko ngati yi nga halatiwi, ku hava ku rivaleriwa.” (Hev. 9:22) Pawulo u tlhele a vula leswaku magandzelo ya swiharhi, hambileswi a ma ri ya nkoka, a ma tsundzuxa Vaisrayele ntsena leswaku a va ri vadyohi ni leswaku a va lava gandzelo lerikulu leswaku ri herisa swidyoho swa vona hi ku helela. Nawu a wu ri “ndzhuti wa swilo leswinene leswi nga ta ta, kambe leswi ku nga riki swilo swa kona hi xiviri.” (Hev. 10:1-4) Xana a swi ta kotekisa ku yini leswaku vanhu va rivaleriwa swidyoho?
13. U titwa njhani hi leswi Yesu a nyikeleke hi nkoka wa ngati ya yena eka Yehovha?
13 Hlaya Vaefesa 1:7. Rifu leri nga gandzelo ra Yesu Kreste, loyi a ‘tinyiketeke hikwalaho ka hina,’ i ra nkoka swinene eka vanhu hinkwavo lava n’wi rhandzaka va tlhela va rhandza ni Tata wa yena. (Gal. 2:20) Nilokoswiritano, leswi Yesu a swi endleke endzhaku ka ku fa ni ku pfuxiwa ka yena eku feni, hi swona swi endleke leswaku hi kota ku rivaleriwa swidyoho. Yesu u hetisise leswi a swi fanekiseriwa hi Nawu wa Muxe hi Siku ro Kombela ku Rivaleriwa. Hi siku rolero, muprista lonkulu a a teka ngati yin’wana ya swiharhi leswi a ku endliwa magandzelo ha swona a ya na yona eNdhawini yo Kwetsima Ngopfu etabernakeleni, ivi endzhakunyana ku va etempeleni ya Solomoni, a fika a yi nyikela emahlweni ka Xikwembu, onge hiloko a nghene laha xi nga kona. (Lev. 16:11-15) Hilaha ku fanaka, Yesu u nghene etilweni ni nkoka wa ngati ya yena ya loko a ha ri munhu wa nyama kutani a wu nyikela eka Yehovha. (Hev. 9:6, 7, 11-14, 24-28) Ha tsaka swinene leswi hi rivaleriwaka swidyoho ni leswi hi nga ni mapfalo lama baseke hikwalaho ka leswi hi kombisaka ripfumelo eka ngati ya Yesu!
14, 15. Ha yini swi ri swa nkoka ku twisisa ni ku yingisa nawu wa Yehovha malunghana ni ngati?
14 Xana sweswi se wa swi twisisa leswaku ha yini Yehovha a hi lerisa ku nga dyi ‘ngati hambi ku ri ya muxaka wihi’? (Lev. 17:10) Xana wa swi twisisa leswaku ha yini Xikwembu xi teka ngati yi kwetsima? Xi teka ngati tanihi leyi yimelaka vutomi. (Gen. 9:4) Xana wa pfumela leswaku hi fanele hi amukela ndlela leyi Xikwembu xi yi tekaka ha yona ngati kutani hi yingisa xileriso xa xona xo yi papalata? Ndlela yin’we ntsena leyi un’wana ni un’wana wa hina a nga vaka ni ku rhula ni Xikwembu ha yona, i ku va ni ripfumelo eka gandzelo ra nkutsulo ra Yesu kutani hi swi twisisa leswaku ngati i ya risima swinene eka Muvumbi wa hina.—Kol. 1:19, 20.
15 Un’wana ni un’wana wa hina a nga ha tikuma a langutane ni ku endla xiboho xo pfumela ku pomperiwa ngati kumbe ku ala. Kumbe xirho xa ndyangu kumbe munghana loyi hi n’wi rhandzaka a nga ha tikuma a langutane ni xiboho xo pfumela ku pomperiwa ngati kumbe ku ala. Enkarhini wolowo wo tika, ku fanele ku tlhela ku endliwa swiboho malunghana ni swiphemu swa ngati leswitsongo ni matshungulelo. Hikwalaho, i swa nkoka swinene ku endla ndzavisiso ni ku lunghekela ku langutana ni xiyimo xolexo lexi nga ha vaka kona. Magoza wolawo swin’we ni xikhongelo swi ta hi pfuna leswaku hi yima hi tiyile naswona hi papalata ku nga n’wi yingisi Yehovha emhakeni yoleyo. Entiyisweni a hi swi lavi ku twisa Yehovha ku vava hi ku amukela nchumu lowu Rito ra yena ri wu yirisaka. Madokodela yo tala ni vanhu van’wana va khutaza vanhu ku nyikela hi ngati ya vona hi ntshembo wa leswaku va ta ponisa vutomi. Hambiswiritano, vanhu lava kwetsimaka va Yehovha va pfumela leswaku Muvumbi u ni mfanelo yo vula ndlela leyi ngati yi faneleke yi tirhisiwa ha yona. Eka yena, “ngati ya muxaka wun’wana ni wun’wana” ya kwetsima. Hi fanele hi tiyimisela ku yingisa nawu wa yena malunghana ni ngati. Hi swi kombisa hi mahanyelo ya hina lama kwetsimaka leswaku ha ma tlangela swinene matimba lama ponisaka vutomi ya ngati ya Yesu, ku nga yona ntsena ngati leyi endlaka leswaku vanhu va kota ku rivaleriwa swidyoho va tlhela va va ni ntshembo wo kuma vutomi lebyi nga heriki.—Yoh. 3:16.
LEXI ENDLAKA YEHOVHA A LANGUTELA LESWAKU HI KWETSIMA
16. Ha yini vanhu va Yehovha va fanele va kwetsima?
16 Loko Xikwembu xi kutsula Vaisrayele evuhlongeni aEgipta, xi va byele leswi: “Hi mina Yehovha la mi rhangelaka mi huma etikweni ra Egipta leswaku ndzi tikombisa ndzi ri Xikwembu eka n’wina; mi fanele mi tikomba mi ri lava kwetsimaka, hikuva mina ndza kwetsima.” (Lev. 11:45) Vaisrayele a va fanele va kwetsima hikuva Yehovha wa kwetsima. Leswi hi nga Timbhoni ta Yehovha na hina hi fanele hi kwetsima. Buku ya Levhitika yi veka mhaka yoleyo erivaleni.
17. U titwa njhani sweswi hi buku ya le Bibeleni ya Levhitika?
17 Swi hi vuyerisile ku bula hi tinhla to karhi leti kumekaka ebukwini ya Levhitika. Swi le rivaleni leswaku se wa yi tlangela swinene buku leyi leyi huhuteriweke ya le Bibeleni. A swi kanakanisi leswaku ku anakanyisisa hi rungula rin’wana ra nkoka leri kumekaka eka Levhitika swi yi kurisile ndlela leyi a wu swi twisisa ha yona swivangelo swa leswaku ha yini hi fanele hi kwetsima. Hambiswiritano, hi rihi rungula rin’wana ra nkoka leri hi nga ri dyondzaka eka xiyenge lexi xa Rito ra Xikwembu leri huhuteriweke? I yini swin’wana leswi hi nga swi dyondzaka ebukwini leyi malunghana ni ku endlela Yehovha ntirho wo kwetsima? Timhaka toleto hi ta bula ha tona exihlokweni lexi landzelaka.


text:
Rhavi Ni Rungula Ro Valanga
Ha ku rhamba hi mandla mambirhi ku ta valanga marhavi ni vugandliselo bya hina. Kuma tindhawu ni minkarhi yo valanga.
Suriname
Garnizoenspad 239
DISTRICT WANICA
SURINAME
+597 328054
+597 328049
+597 328021
+597 328019
Ku Valanga
Hi Musumbhunuku ku ya fikela hi Ravuntlhanu
8:00 a.m. ku ya eka 11:00 a.m. na 1:00 p.m. ku ya eka 4:00 p.m.
Swi teka 45 wa timinete
Hi Ku Komisa
Ri langutela ntirho wa Timbhoni ta Yehovha eSuriname. Ri hundzuluxela minkandziyiso ya Bibele hi tindzimi ta ntlhanu ku katsa ni Ririmi ra Mavoko ra le Suriname. Ri endla leswi yingiseriwaka hi tindzimi to hlayanyana.


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Nhlavutelo 17:1-18
17 Kutani yin’wana ya tintsumi ta nkombo leti a ti tamele minkambana+ ya nkombo yi fika yi vulavula na mina, yi ku: “Tana, ndzi ta ku komba ku avanyisiwa ka nghwavava+ leyikulu leyi tshameke ematini+ yo tala,2 leyi tihosi ta misava ti endleke vumbhisa+ na yona, kasi lava tshamaka emisaveni va dakwisiwe hi vhinyo ya vumbhisa+ bya yona.”3 Kavaloko yi ndzi teka hi matimba ya moya+ yi ndzi yisa emananga. Kutani ndzi vona wansati a khandziye xivandzana+ xa muvala wa ribungu lexi teleke mavito+ lama sandzaka, lexi a xi ri ni tinhloko+ ta nkombo ni timhondzo ta khume.4 Naswona wansati a a ambale nguvu ya xivunguvungu+ ni ya ribungu,+ a a tisasekise hi nsuku ni maribye ya risima ni tiperela,+ evokweni rakwe a a tamele xinwelo+ xa nsuku lexi teleke swilo leswi nyenyetsaka ni swilo leswi nga basangiki+ swa vumbhisa+ byakwe.5 Kutani emombyeni wakwe a a tsariwe vito ra xihundla,+ leri nge: “Babilona Lonkulu, mana wa tinghwavava+ ni wa swilo leswi nyenyetsaka swa misava.”+6 Kavaloko ndzi vona leswaku wansati u dakwe hi ngati+ ya vakwetsimi ni hi ngati ya timbhoni ta Yesu.+Kuteloko ndzi n’wi vona ndzi hlamala hi ku hlamala+ lokukulu.7 Hiloko ntsumi yi ku eka mina: “Ha yini u hlamala? Ndzi ta ku byela xihundla xa wansati+ ni xa xivandzana lexi n’wi rhwaleke, lexi nga ni tinhloko ta nkombo ni timhondzo+ ta khume:8 Xivandzana lexi u xi voneke,+ a xi ri kona, kambe a xa ha ri kona, naswona xi ta tlhandluka xi huma ekheleni+ ro enta ku nga ri khale, kutani xi ta ya eku lovisiweni. Kutani lava tshamaka emisaveni, kambe mavito ya vona ma nga tsariwangiki eka buku-nsongwa ya vutomi+ hi mpfhuka misava+ yi va kona, loko va vona leswaku xivandzana lexi a xi ri kona, kambe a xa ha ri kona, kasi xi ta tlhela xi va kona, va ta hlamala swinene.9 “Laha hi lomu ku twisisa loku nga ni vutlhari ku tirhaka kona:+ Tinhloko+ ta nkombo ti vula tintshava+ ta nkombo, leti wansati a tshamaka ehenhla ka tona.10 Naswona ku ni tihosi ta nkombo: ta ntlhanu ti wile,+ yin’wana yi kona,+ leyin’wanyana a yi si fika,+ kambe loko yi fika yi ta fanela ku tshama nkarhinyana wo koma.+11 Kutani xivandzana lexi a xi ri kona, kambe xi nga ha riki kona,+ na xona i hosi ya vunhungu, kambe xi huma eka leta nkombo, naswona xi ya eku lovisiweni.12 “Kutani timhondzo ta khume leti u ti voneke ti vula tihosi+ ta khume, leti nga siki amukelaka mfumo, kambe ti ta amukela vulawuri bya ku va tihosi nkarhi wun’we ni xivandzana.13 Tona ti ni miehleketo yin’we, kutani matimba ni vulawuri bya tona ti swi nyika xivandzana.+14 Ti ta lwa ni Xinyimpfana,+ kambe, leswi xi nga Hosi ya tihosi+ ni Mufumi wa vafumi, Xinyimpfana xi ta ti hlula.+ Nakambe, lava vitaniweke, lava hlawuriweke naswona va tshembekeke, lava nga na xona, va ta ti hlula na vona.”+15 Kavaloko yi ku eka mina: “Mati lawa u ma voneke, lawa nghwavava yi tshameke eka wona, ma vula vanhu ni mintshungu ni matiko ni tindzimi.+16 Kutani timhondzo+ ta khume leti u ti voneke, ni xivandzana,+ ti ta venga nghwavava,+ ti yi hlakata ni ku yi swerisa, ti dya tinyama ta yona hinkwato ni ku yi hisa hi ndzilo+ yi hela.17 Hikuva Xikwembu xi swi nghenise etimbilwini ta tona leswaku ti endla miehleketo+ ya xona, ku nga ku endla miehleketo ya tona yin’we hi ku nyika xivandzana+ mfumo wa tona, ku fikela loko marito ya Xikwembu ma hetiseka.+18 Kutani wansati+ loyi u n’wi voneke u yimela muti lowukulu lowu nga ni mfumo ehenhla ka tihosi ta misava.”+


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Genesa 26:1-35
26 Kutani ku va ni ndlala etikweni, handle ka ndlala yo sungula leyi veke kona emasikwini ya Abrahama,+ lerova Isaka a ya eka Abimeleke hosi ya Vafilisita, eGerara.+2 Yehovha a humelela eka yena a ku:+ “U nga rheleli aEgipta. Tshama etikweni leri ndzi nga ta ku hlawulela rona.+3 Luvela etikweni+ leri, ndzi ta va na wena ndzi hambeta ndzi ku katekisa, hikuva wena ni mbewu ya wena ndzi ta mi nyika matiko+ lawa hinkwawo, naswona ndzi ta hetisisa marito yo hlambanya lawa ndzi nga ma hlambanya eka Abrahama tata+ wa wena,4 ‘Ndzi ta andzisa mbewu ya wena yi fana ni tinyeleti ta matilo naswona mbewu ya wena ndzi ta yi nyika matiko+ lawa hinkwawo; kunene tinxaka hinkwato ta misava ti ta tikatekisa hi mbewu ya wena,’+5 hikwalaho ka leswi Abrahama a yingiseke rito ra mina nileswi a hambeteke a hlayisa swiboho swakwe eka mina, ni swileriso swa mina, ni swiletelo swa mina, ni milawu+ ya mina.”6 Hiloko Isaka a tshama eGerara.+7 Kutani vanhu va ndhawu va tshamela ku n’wi vutisa hi nsati wakwe, yena a ku: “I makwerhu wa xisati.”+ Hikuva a a chava ku vula a ku, “I nsati wa mina” a a chava leswaku, hi ku vula ka yena n’wini, “vanhu va ndhawu leyi va ta ndzi dlaya hikwalaho ka Raveka,” hikuva a a koka mahlo hi ku languteka.+8 Kutani loko masiku ya yena ma engeteleka kwalaho, Abimeleke, hosi ya Vafilisita a languta ehandle hi fasitere a vona Isaka a ri eku titsakiseni na Raveka nsati wakwe.+9 Xikan’we-kan’we Abimeleke a vitana Isaka, a ku: “Phela, i nsati wa wena hakunene! Hikokwalaho ka yini u te, ‘I makwerhu wa xisati’?” Hiloko Isaka a ku: “Ndzi swi vule hi ku chava leswaku ndzi nga tshuka ndzi fa hikwalaho ka yena.”+10 Kambe Abimeleke a ya emahlweni a ku: “I yini leswi u hi endleke swona?+ Kunene a ku sele katsongo un’wana wa vanhu lava a etlela ni nsati wa wena, a wu ta va u tise nandzu ehenhla ka hina!”+11 Kutani Abimeleke a lerisa vanhu hinkwavo, a ku: “Munhu un’wana ni un’wana la nga ta khumba wanuna loyi ni nsati wakwe u ta dlayiwa!”12 Endzhaku ka sweswo Isaka a sungula ku byala etikweni+ rero, hi lembe rero u tshovele mpimo lowu tlulaka ka dzana leswi a swi byaleke,+ hikuva Yehovha a a n’wi katekisa.+13 Hikwalaho wanuna loyi a va lonkulu, naswona a humelela swinene kukondza a va lonkulu ngopfu.+14 A va ni mintlhambi ya tinyimpfu ni mintlhambi ya tihomu ni malandza+ yo tala lerova Vafilisita va n’wi fela mona.+15 Loko ku ri swihlovo hinkwaswo leswi malandza ya tata wakwe ma swi celeke emasikwini ya Abrahama tata+ wakwe, Vafilisita va swi sivile, kutani va swi tata hi misava.+16 Eku heteleleni Abimeleke a ku eka Isaka: “Suka etikweni ra ka hina, hikuva u tiye ngopfu ku hi tlula.”+17 Kutani Isaka a suka kwalaho a ya dzima nxaxa enkoveni wa Gerara+ a tshama kwalaho.18 Isaka a tlhela a cela swihlovo swa mati leswi a swi ceriwe emasikwini ya Abrahama tata wakwe, kambe leswi Vafilisita va swi siveke endzhaku ka ku fa+ ka Abrahama; a ya mahlweni a swi thya mavito lawa tata wakwe a a swi+ thye wona.19 Malandza ya Isaka ma cela enkoveni kutani ma kuma kwalaho xihlovo xa mati yo tenga.20 Kutani varisi va le Gerara va holovisana ni varisi va Isaka,+ va ku: “I mati ya hina!” Hikwalaho a thya xihlovo xexo vito ra Eseki, hikuva va kanetane na yena.21 Kutani va cela xihlovo xin’wana, va tlhela va holovisana hi xona. Hikwalaho a xi thya vito ra Sitina.22 Endzhakunyana a suka kwalaho a ya cela xihlovo+ xin’wana, kambe a va holovanga hi xona. Hikwalaho a xi thya vito ra Rehoboti, a ku: “Hikuva sweswi Yehovha u hi nyike ndhawu+ leyikulu naswona u endle leswaku hi tswalana emisaveni.”+23 Kutani a suka kwalaho a tlhandlukela eBera-xeba.+24 Yehovha a humelela eka yena vusiku byebyo a ku: “Ndzi Xikwembu xa Abrahama tata+ wa wena. U nga chavi,+ hikuva ndzi na wena, naswona ndzi ta ku katekisa ndzi andzisa mbewu ya wena hikwalaho ka Abrahama nandza wa mina.”+25 Hikokwalaho a aka alitari kwalaho kutani a vitana vito ra Yehovha+ naswona a dzima ntsonga wakwe kwalaho,+ malandza ya Isaka ma cela xihlovo kwalaho.26 Endzhaku ka nkarhi Abimeleke a ta eka yena a huma eGerara, a ri na Ahuzata munghana wakwe wa le xihundleni na Fikolo murhangeri wa vuthu+ rakwe.27 Hiloko Isaka a ku eka vona: “Hikokwalaho ka yini mi tile eka mina, hikuva mi ndzi vengile kutani mi ndzi susa etikweni ra rikwenu?”+28 Vona va ku: “Handle ko kananana hi swi vonile leswaku Yehovha u na wena.+ Hikwalaho hi te, ‘Hi kombela ku va ni xihlambanyo xa ku tiboha exikarhi ka hina,+ ni le xikarhi ka hina na wena, a hi endle ntwanano na wena,+29 leswaku u nga endli nchumu xo biha eka hina tanihi leswi hi nga ku khumbangiki, nileswi hi nga endla leswinene hi ku ku fambisa hi ku rhula.+ Sweswi u la katekisiweke wa Yehovha.’”+30 Kutani a va endlela nkhuvo, va dya va tlhela va nwa.+31 Mixo lowu landzelaka va hatla va pfuka ka ha ri mpundzu swinene kutani va byelana+ marito yo hlambanya. Endzhaku ka sweswo Isaka a va fambisa, va famba hi ku rhula.+32 Hi rona siku rero malandza ya Isaka ma ta ma ta n’wi vikela malunghana ni xihlovo lexi ma xi celeke,+ ma ku eka yena: “Hi kume mati!”33 Hikwalaho a xi thya vito ra Xiba. Hi yona mhaka leyi vito ra muti ku nga Bera-xeba+ ku fikela ni namuntlha.34 Esawu a kula a va ni malembe ya 40 hi vukhale. Kutani a teka Yuditi n’wana wa Beri lowa Muheti xikan’we na Basemata n’wana wa Elone lowa Muheti,+ va va vasati va yena.35 A va dyisa mbitsi emoyeni wa Isaka na Raveka.+


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
1 Vakorinto 8:1-13
8 Malunghana ni swakudya leswi nyikeriwaka eka swifaniso swa hava:+ ha swi tiva leswaku hinkwerhu hi na byona vutivi.+ Vutivi bya tikukumuxa, kambe rirhandzu ra aka.+2 Loko munhu a ehleketa leswaku u tiva xo karhi,+ u va a nga si xi tiva hilaha a faneleke ku xi tiva hakona.+3 Kambe loko munhu a rhandza Xikwembu,+ u tiviwa hi xona.+4 Kutani malunghana ni ku dya+ swakudya leswi nyikeriwaka eka swifaniso swa hava, ha swi tiva leswaku xifaniso xa hava a hi nchumu+ emisaveni, ni leswaku ku ni Xikwembu xin’we ntsena.+5 Hikuva hambileswi ku nga ni lava vuriwaka “swikwembu,”+ hambi etilweni+ kumbe emisaveni,+ tanihi leswi ku nga ni “swikwembu” swo tala ni “tihosi”+ to tala,6 kahle-kahle eka hina ku ni Xikwembu+ xin’we, ku nga Tatana,+ loyi swilo hinkwaswo swi humaka eka yena, naswona hina hi va yena;+ nakambe ku ni Hosi+ yin’we, ku nga Yesu Kreste,+ loyi swilo hinkwaswo swi veke kona ha yena,+ naswona na hina hi ve kona ha yena.7 Nilokoswiritano, a hi vanhu+ hinkwavo lava nga ni vutivi lebyi; kambe van’wana, hikwalaho ka leswi va toloveleke xifaniso xa hava ku ta fika sweswi, va dya swakudya tanihi nchumu lowu nyikeriwaka eka xifaniso xa hava,+ kutani ripfalo ra vona ri va leri nyameke+ hileswi ri tsaneke.8 Kambe swakudya a swi nge endli leswaku hi amukeleka eka Xikwembu;+ loko hi nga dyi, a hi kayiveli nchumu, naswona loko hi dya, a hi vuyeriwi hi nchumu.+9 Kambe tshamani mi ri karhi mi tivonela leswaku mfanelo leyi ya n’wina hi ndlela yo karhi a yi vi xikhunguvanyiso eka lava tsaneke.+10 Hikuva loko un’wana o ku vona, wena loyi u nga ni vutivi, u vurhame eswakudyeni etempeleni ya swifaniso swa hava, xana ripfalo ra yoloye la tsaneke a ri nge tiyisiwi lerova a dya swakudya leswi nyikeriweke swifaniso swa hava?+11 Kunene, munhu loyi a tsaneke u onhiwa hi vutivi bya n’wina, kasi i makwenu loyi Kreste a n’wi feleke.+12 Kambe loko mi dyohela vamakwenu hi ndlela yoleyo, kutani mi vavisa ripfalo+ ra vona leri tsaneke, mi dyohela Kreste.13 Hikokwalaho, loko swakudya swi khunguvanyisa+ makwerhu, a ndzi nge he pfuki ndzi dye nyama nikatsongo, leswaku ndzi nga khunguvanyisi+ makwerhu.


text:
MAHANYELO YA VAKRESTE
Dyondzisa Ntiyiso
Ku sukela hi September, Xiyimiso Xa Minhlangano Xa Mahanyelo Ni Ntirho xi ta katsa xingheniso lexi nga tirhisiwaka lexi nga ni nhlokomhaka leyi nge “Dyondzisa Ntiyiso.” Xikongomelo xa hina ku ta va ku ri ku kandziyisa ntiyiso wa le Bibeleni hi ku tirhisa xivutiso ni tsalwa.
Loko hi vona leswaku vanhu va tsakela, hi nga endla leswaku va langutela riendzo ra hina leri landzelaka hi ku va siyela nkandziyiso kumbe ku va komba vhidiyo leyi nga eka jw.org. Hi fanele hi ringeta ku tlhelela eka vanhu hi ku hatlisa leswaku hi ta yisa bulo emahlweni. Swingheniso leswi leswintshwa ni swiavelo swa swichudeni swi ta va swi sekeriwe eka tinhlokomhaka leti nga ebukwini leyi nge I Yini Leswi Bibele Yi Swi Dyondzisaka? Eka bokisi leri katsakanyaka ndzima hi ta kuma matsalwa lama engetelekeke lama nga hi pfunaka leswaku hi endla maendzo yo vuyela kumbe ku fambisa dyondzo hi ku tirhisa Bibele ntsena.
Ku ni ndlela yin’we leyi yisaka evuton’wini lebyi nga heriki. (Mt 7:13, 14) Tanihi leswi hi chumayelaka vanhu lava humaka eka vukhongeri ni tinxaka to hambanahambana, hi fanele hi endla leswaku un’wana ni un’wana a tsakela ntiyiso lowu nga eBibeleni. (1Tm 2:4) Loko hi ya emahlweni hi vulavula na vona hi timhaka to hambanahambana ta le Bibeleni ni ku antswisa vutshila bya hina byo ri “tamela khwatsi rito ra ntiyiso,” hi ta va ni ntsako naswona hi ta swi kota ku dyondzisa vanhu van’wana ntiyiso.


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
2 Samuwele 22:1-51
22 Davhida a vula marito ya risimu+ leri eka Yehovha, esikwini leri Yehovha a n’wi kutsuleke exandleni xa valala+ vakwe hinkwavo ni le xandleni+ xa Sawulo;2 a ya emahlweni a ku:“Yehovha i ribye ra mina+ ni khokholo ra mina+ ni Muponisi wa mina.+3 Xikwembu xanga i ribye ra mina.+ Ndzi ta tumbela eka xona,I xitlhangu xa mina+ ni rimhondzo+ ra mina ra ku ponisa, xisirhelelo xa mina lexi tlakukeke,+Ni ndhawu ya mina ya ku balekela eka yona,+ Muponisi wanga;+ wa ndzi ponisa eka madzolonga.+4 Ndzi ta vitana La faneleke a dzunisiwa,+ Yehovha,Ndzi ta ponisiwa eka valala va mina.+5 Hikuva magandlati lama dlayaka ya matimba ma ndzi rhendzerile;+A ku ri ni mikhukhulo ya vanhu lava nga pfuniki nchumu, leyi a yi tshamela ku ndzi chavisa.+6 Mapindza ya Sheol ma ndzi rhendzerile;+Mintlhamu ya rifu yi ndzi langutile.+7 Ndzi tshamela ku vitana Yehovha+ emaxangwini ya mina,Ndzi tshamela ku vitana Xikwembu xanga.+Kutani xi twa rito ra mina xi ri etempeleni ya xona,+Ndzi kombela etindleveni+ ta xona leswaku ndzi pfuniwa.8 Misava yi sungula ku tsekatseka ni ku ninginika,+ yi ya emahlweni ni le ndzhaku;Masungulo ya matilo ma ninginikile,+Ma tsekatseka hikwalaho ka leswi a a hlundzukisiwile.+9 Musi wu huma etinhompfini ta xona, ni ndzilo wu huma enon’wini wa xona wu hambeta wu lovisa;+Makala ma vuvumela ma huma eka xona.+10 Kutani xi ova matilo xi rhelela;+Ku dzwihala lokukulu a ku ri ehansi ka milenge+ ya xona.11 Xi fika xi gade kerubu,+ xi haha;A xi vonaka etimpapeni ta moya.+12 Kutani xi veka munyama wu xi rhendzela, wu va mintsonga,+Mati ya ntima, mapapa ya ntima.+13 Makala lama pfurhaka ndzilo ma vuvumela hi ku vangama+ loku nga emahlweni ka xona.14 Yehovha a sungula ku dzindza a ri etilweni,+Kutani La nge Henhla-henhla a sungula ku humesa rito rakwe.+15 A hambeta a humesa miseve yakwe, leswaku a va hangalasa;+Rihati, leswaku a va pfilunganya.+16 Kutani ku vonaka swinambyana swa le lwandle,+Masungulo ya tiko leri noneke+ ma fununguleka,Hi ku tshinya ka Yehovha loku humaka eku hefemuleni ka tinhompfu takwe.+17 A a rhumela a ri ehenhla, a ndzi teka,+A ndzi humesa ematini yo tala.+18 A a ndzi kutsula eka nala wa mina la nga ni matimba,+Eka lava va ndzi vengaka; hikuva a va ri ni matimba ku ndzi tlula.+19 A va hambeta va ndzi hlasela hi siku ra khombo ra mina,+Kambe Yehovha u ve xiseketelo xa mina.+20 A ndzi humesela endhawini leyikulu;+A ndzi ponisa, hikuva u ndzi tsakerile.+21 Yehovha wa ndzi hakela hi ku ya hi ku lulama ka mina;+Wa ndzi tlherisela+ hi ku ya hi ku basa ka mavoko ya mina.22 Hikuva ndzi hlayise tindlela ta Yehovha,+Naswona a ndzi sukanga hi ku homboloka eka Xikwembu+ xanga.23 Hikuva swiboho swakwe hinkwaswo+ swa vuavanyisi swi le mahlweni ka mina;Loko ku ri milawu ya yena, a ndzi nge hambuki eka yona.+24 Ndzi ta tikombisa ndzi pfumala xihoxo eka yena,+Ndzi ta tihlayisa ndzi nga ri na xidyoho.+25 Yehovha a a ndzi tlherisele hi ku ya hi ku lulama ka mina,+Hi ku landza ku tenga ka mina emahlweni ka mahlo yakwe.+26 U ta n’wi endla hi vutshembeki loyi a tshembekeke;+Loyi a pfumalaka xihoxo, la nga ni matimba, u ta n’wi endla hi ku pfumala xihoxo;+27 U ta tikombisa u basile eka loyi a tshamaka a basile,+U ta tikombisa u ri xihunguki eka loyi a hombolokeke.+28 U ta ponisa vanhu lava va titsongahataka;+Kambe mahlo ya wena ma lwa ni lava va titlakusaka leswaku u va yisa ehansi.+29 Hikuva u rivoni ra mina, Wena Yehovha,+I Yehovha la voningaka munyama wa mina.+30 Hikuva ha wena, ndzi nga hlongorisa vuthu ra vaphangi;+Naswona hi Xikwembu xanga ndzi nga khandziya rirhangu.+31 Loko ku ri Xikwembu xa ntiyiso, ndlela ya xona yi hetisekile;+Rito ra Yehovha ri tengile.+I xitlhangu xa hinkwavo lava tumbelaka eka xona.+32 Hikuva i mani la nga Xikwembu loko ku nga ri Yehovha,+Naswona i mani la nga ribye loko ku nga ri Xikwembu+ xa hina?33 Xikwembu xa ntiyiso i xisirhelelo xa mina xo tiya,+Xi ta endla leswaku ndlela ya mina yi hetiseka,+34 Xi endla milenge ya mina yi fana ni ya timhunti;+Naswona xi ndzi yimisa etindhawini leti nga ehenhla.+35 Mavoko ya mina xi ma dyondzisa nyimpi;+Ni swandla swa mina swi kunga vurha bya koporo.+36 U ta ndzi nyika xitlhangu xa wena xa ku ponisa,+Ku titsongahata ka wena ku ndzi endla ndzi va lonkulu.+37 U ta endla leswaku vunavelo bya milenge ya mina byi va lebyikulu hilaha ku ringaneke;+Ni mahlakala ya mina a ma nge tsekatseki.+38 Ndzi ta tsutsumisa valala va mina leswaku ndzi va lovisa,A ndzi nge tlheli va nga si herisiwa.+39 Ndzi ta va lovisa ndzi va tshovelela,+ leswaku va nga pfuki;+Va ta wela ehansi ka milenge ya mina.+40 U ta ndzi khama hi ntamu lowukulu wa nyimpi;+U ta endla leswaku lava va ndzi pfukelaka va wa ehansi ka mina.+41 Loko ku ri valala va mina, kunene u ta ndzi nyika xikosi xa nhamu ya vona;+Lava va ndzi vengaka swinene—ndzi ta va miyeta.+42 Va kombela ku pfuniwa, kambe a ku na muponisi;+Va kombela eka Yehovha, kambe a nga va hlamuli.+43 Ndzi ta va sila swinene kukota ntshuri wa misava;Ndzi ta va pyanya+ kukota ndzhope wa switarata;Ndzi ta va kandziyela ndzi va pyanya.44 U ta ndzi ponisa eka vanhu va ka hina lava xopaxopaka swihoxo.+U ta ndzi hlayisa leswaku ndzi va murhangeri wa matiko;+Vanhu lava ndzi nga va tivangiki va ta ndzi tirhela.+45 Vanhu vambe va ta fika va titsongahata swinene eka mina;+Tindleve ti ta titsongahatela ku ndzi yingisa.+46 Vanhu vambe va ta vuna,Va ta huma emakhokholweni ya vona va rhurhumela.+47 Yehovha wa hanya,+ Ribye ra mina a ri dzunisiwe;+Xikwembu xa ribye ra ku ponisiwa ka mina a xi tlakusiwe.+48 Xikwembu xa ntiyiso hi xona Munyiki wa swiendlo swa ku tirihisela ka mina+Lexi xi tisaka vanhu ehansi ka mina,+49 Lexi xi ndzi humesaka eka valala va mina.+Kutani u ta ndzi tlakusa ndzi va ehenhla+ ka lava va ndzi pfukelaka;U ta ndzi kutsula eka munhu wa swiendlo swa madzolonga.+50 Hi yona mhaka leyi ndzi nga ta ku nkhensa ha yona, Wena Yehovha, exikarhi ka matiko;+Ndzi ta ri yimbelelela miloti vito ra wena:+51 Wena la endlelaka hosi ya yena swiendlo leswikulu swa ku ponisa+Naswona u kombisa musa wa rirhandzu eka mutotiwa wa yena,+Eka Davhida ni mbewu yakwe hilaha ku nga riki na makumu.”+